Rakhine Ah Covid 19 Nat Nei Ta Phone Ruktu Cu Phuangaw Hngal Dingin Theihter A Si – Vapual Auaw\nRakhine Ah Covid 19 Nat Nei Ta Phone Ruktu Cu Phuangaw Hngal Dingin Theihter A Si\nAugust 26, 2020 vapual auaw Ramsung Thuthang 0\nCovid 19 natnak in Rakhine ram a nuai laiah caanṭha bawh ih rukru a rak um ve ih covid 19 nat nei ta phone a ruk ngah ruangah zamrang zetin phuang aw dingah theihter a si.\nTui dinhmun Rakhine ram ih covid 19 nat tambiknak Sittwe sizung ah Nures pahnih ih phone cu mizan ah ruk a si ih zoin a ru timi cu tuini tiang kaih a si hrih lo. Nurse pahnih sawn cu covid 19 nat nei tuamhlawm an si ruangah covid 19 nat an nei ve maw tiah cek fel an si ih tuizing August 26 ah covid 19 nat an nei timi hmuhsuah a si. Myanmar harhdamnak zung cun tuizing ah Myanmar ah covid 19 nat nei 70 an um thu a than ih an lakin pakhat lawng cu Yangon ih um a si. Culo hmuahhmuah cu Rakhine ramkulh sungin um an si ih Sittwe ih nurse pahnih khal an tel ve.\nNurse pahnih in covid 19 nat an neih ruangah an phone khalah covid 19 nathrik a bet zum zet a si ih an phone rutu cu dinhmun him lo zetah a um. Phone rutu lawng siloin phone rutu kiangkap ih um pawl khal an him lo thluh. Curuangah phone rutu cu a rang thei bikin phuang aw dingin , nathrik cekfel dingin le kharhkhumnak hmun pan lohli dingah theihter a si.\nAugust 26 zan ah Myanmar ah covid 19 nat thei thar mi 6 hmuh bet an si ih nathrik hmuhmi zaten 580 a si thlang. Cumi sungah thi 6 le damsal 345 an um. Tui dinhmun sizung ih tuamhlawm reromi cu 235 an si.\nFalam Ih Swimming Pool Hmaisabik Theh Fel Zo A Si ih Onpuai Khal An Tuah Fel Zo\nKan Pumpekawknak Cu Midang Hrang Ṭihnung Ah Maw A Can Ding Tiah Nurse Nu


Australia Department of Immigration and Border Protection In Chin Upa Pawl Tonnak A Nei: Ruahsannak A Sang - Chinland Today Media\nJune 5, 2016 12:37 pm·0 comments\nCCV upa pawl le mipi pawl thawn.. Zuktu; Tawk Kap Vuite\nMelbourne: Department of Immigration and Border Protection ih tlangbawi hotu sangbik Minister The Hon. Peter Dutton le Melbourne nisuahnak lam Eastern ih Federal member for Deakin, Mr. Michael Sukkar MP cu tuisun ah Chin mi upa pawl thawn tonawknak an nei. Nisuahnak lam ih um Chin mi pawlkom tuumbik a simi, Australia Chin Community (Eastern Melbourne) le Chin Community Victoria Inc. upa hotu pawl thawn tonawk khawm thurelnak an nei.\nAustralia Chin Community (Eastern Melbourne) upa (Hakha le Thanglang tambiknak pawlkom) pawl thawn sml 1 tluk thurel tlangnak anneih hnu ah Chin Community Victoria Inc. (Falam mi pawlkom) upa le mipi 50 tluk in sml 1:30 ziktluk tonnak an nei sal.\nACC upa pawl thawn..\nZuktu : Lian Ding Hmung\nMalaysia, India le ramsung ihsin sungkhat unau pawl kawh danding thu, acozah ih hmalak an tum dan thu pawl rel tlang khawmnak an nei. CCV upa pawl in thusuhnak dangdang pawl an tuah ih The Hon. Peter Dutton khalin a theitawp in thusuhnak pawl a sawn.\nA thurel mi lak ihsin thupibik le uar zet ih a simmi cu, Australia ram ah long thawn luttu pawl an kham thei zo ruangah, hmailam caan ahcun midangdang pawl hrangah canvo tha khal a um thei ding ruahsannak a um vivo ti mi a siih u le nau, innsang komkhat sal ding thu khal thupi zet ih an ruah mi a si thu pawl a dangdang tete pawl a si. The Hon. Peter Dutton in ‘Kan party in tuikum hriawknak ih kan tlin sal ahcun beunakhawl pawl hi mi 19000 tluk tiang lak thei dingin kan zuam tum’ titla in a rel.\nAustralia in raltlan a ramsung ih lakluh a tummi hi 13000 lenglo an si. Asinan long ih luttu pawl in himi pawl canvo an lak vivo ruangah ziang maw tizat hi midang pawl in an co ngahlo. Culawng siloin himi an lak ding mi hrang ih diltu hi mi 60000 lenglo an um.\nAustralia ramri kilkhawinak le a ramsung ih vailuttu pawl kilkhawinak lam ih tlangbawi lubik, The Hon. Peter Dutton in hivek ih Chin mi naihniam zet ih a ton hi a veikhatnak a si. Tui tum ih a tonnak hi amah roriin nisuahnak lam ih um Chin mi pawl thawn tonawk dingih ruahhmannak, Federal MP Michael Sukkar ih a tawlnak ihsin an tuah mi a si. Chin mi hrangah hmasawnnak tampi a thlen ding ruahsannak a um zet.#\nAustralia Ah $ 500000 Man Victoria Chin Centre An Sak Thok


SAUDI ARABIA RAM BIAKNAK LAM HRUAITU PAWLIN ISIS DUH LO : KAN RAL TUMBIK AN SI TIIN SIM - Chinland Today Media\nSAUDI ARABIA RAM BIAKNAK LAM HRUAITU PAWLIN ISIS DUH LO : KAN RAL TUMBIK AN SI TIIN SIM\nAugust 22, 2014 10:21 am·0 comments\nSaudi Arabia ramsung ih Muslim biaknak lam hruaitu pawl cun, tufang leitlun ih a buaipi zetmi, ISIS pawl cu Muslim biaknak hnuai ih um an si nan, an cangvaih dan ruangah an duh lo thu le, an hrang an ral tumbik a si thu an relsuak.\nSaudi Grand Mufti Sheikh Abdul Aziz al-Sheikh cun, “An cangvaihnak le an thil tuahmi pawl zoh tik ah, milai siatsuahtu an si. Hivek hi Muslim pawl ih duhmi a si lo ih, kan ral tumbik sawn an si” tiin a sim. Saudi Arabia ram hi Muslim ram a si nan, an zirhawknak hi Wahhabism timi a si ih, ISIS pawl thawn a danglam deuh.\nIS pawl cun tufangah American rammi, thuthang latu James Foley an thatnak thu leitlun mipi theihin an phuanglang. Cun, Iran ram ih Christian Pastor thawngtla, Pastor Saeed Abedini khal that dingin hringhro nak an nei. Iraq ramsung ih Christian pawl cu an hmuhnak hmunhmun ah an that hluahhlo men. USA ih cangvaihnak parah, IS pawl cun phulei sam vivo an tum ve.\nKum Thar 2015 Ih Lutan Hmaisabik\nSaudi Arabia In An Ram Cu Peng 600 Hruang Thawn Kulh Ding


2016 GFYO President ih Annka le Thucah Tawi | GFYO\nPosted on May 29, 2018 May 29, 2018 by Gfyo\nKhuazaramkip ih um duhdawtmi pi le pu, nu le pa, u le nau pawl nan zaten Global Falam Youth Organization (GFYO) hmin in cibai ka lo buuk hai a si! Nan nitin nuntu khuasaknak ah le nan pumcawmnak hrangih nan khuakhaan lairelnak ah hlawhtlinnak, tlawngkainak ah fimthiamnak le taksa thinlung thlarau damnak famkim cu nan zate parah kan biak kan Pathian in lo pek hai hraam ko seh tin thlazaa ka cam a si! GFYO cu a liamcia 2011 ah ram le miphun tthansonak ding hrang ih mah le ti theinak zawn ih a zuam tu leilung kil li ih um mino hrekkhat pawl in an rak dinh mi a si. GFYO hnattuannak ah miphun, biaknak, numi le mipa thleidannak um lo in zo khal khua le ram hrangah zawnruahnak thinlung thawn a zuam duh tu hmuahhmuah zalen zet ih an tel theinak hmun a si.\nTuisunni tiang GFYO ih kaihruainak in khuatlaang remhtthatnak ah siseh, tilian le thlisia ruangih harsatnak tong kan Chin unau pi pawl bawmnak ah siseh, Falam sizung hrangah an ttul zet mi coka sak nak ah siseh, harhdamnak thawn pehpar in medical check-up tuahnak tivek le a dangdang sunloih upat tlak kan Falam mi le sa sung in thiamsang pawl upat peknak ah siseh tin mah le ti thei tawk ciar ih in rak ttanpi nak nan nihlawh, nan sumpai, nan ruahnak tthattha pawl ruangah GFYO pi ih a tumtah mi pakhat hnu pakhat tuahsuak vivo an si ti cu kan zaten kan thei thluh ko ding. Cuvek thotho in tuihlan ih in ttanpi zo bangtuk in hmailam caan khal ah kan ram le miphun tthansonak ding hrangah nanmah le nan ti thei tawk ciar in in rak ttanpi ringring hrih ko uh tiah ka lo sawm hai duh a si. Kan san hi IT san a si zo vek in hlanlai vek ih a thla le kum rei ih cakuat le phone biak awk a si nawn lo. Ram leng um mino tamsawn cun computer kan nei thluh ti sehla ka palh lo tluk a si ding. Computer nei lo hmanh ah phone le tablet sung in email ngan dan, thuthang siar dan, ca siar dan le ca ngan dan tivek pawl cu kan thiam thluh thlang. Cutluk ih a tlaancak mi kan san ah nangmah le keimah in kan ram le kan miphun duhdawtnak kan nau le thinlung sung ah kan thunlut lo a si ahcun mawhphurhnak tumpi kan tong thei. Cuti a si ruangah kan mah le kan thiam mi (talent) cio hmang khawm in kan ram le kan miphun remttha sal uh siah tiah tangdor zet in ka lo sawm hai duh a si.\nKanmah EC members pawl lawng nih kan ttuan a si ahcun kan miphun ih 1% hrang hmanh ah tthathnemnak le ttangkainak kan tuah sak thei lo men ding. Sihmanhsehla, phunpi unau pawl nih in ttanpi a si ahcun 50% hrawng tel cu kan bawm thei hai ding a si. A dang 25% cu an mah ten an bawm awk ve a ttul ding ih a dang 25% lala cu a cozah ih hnattuan a si ve ruangah tuihlan hnak in tuihnu ah kan ram khal a ttha vivo ding ih kan miphun pi khal kan nuam phah vivo lai ding a si. Atuvek ih hmunkhat te ah ttangrual in hna kan ttuan tikah kan cak ih tum deuh le kau deuh in hna kan ttuan thei a si timi cu tui hlan kumnga sung ih kan cangvai dan zoh in nan thei cio ko ding. Kan umnak hmun le hma cu dang awk hman seh, kan ei in mi khal dang awk hman seh, kan sinfen khal dang awk hman seh, kan fimthiamnak le kan zirnak khal dang awk hman seh kan ram le miphun kan duhdawtnak cu a bang awk ko ruangah kan mah le kan ti thei nak zawn cio in thazaang pe aw tonh dingah Bawikhrih hmin in ka lo sawm hai a si. GFYO hrangah ruahnak in siseh, sumpai in siseh, nihlawh in siseh, thlacamnak in siseh, thazaang peknak in siseh nangmah le na ti thei tawk te in in telpi ringring dingah lo sawm phah in ka thu ka cem ter a si. Siartu nan zate parah Pathian thlawsuahnak a thar in um hraam ko seh! Ka lungawi!\nMai Esther Hrang Lian Dim(USA), GFYO President, 24 May 2016.\n← Ph.D. zirsuaktu thiamhleice Falam mino…\n2018 GFYO PRESIDENT IH ANNKA… →


Pathian Lungawiter - Chinland Today Media\nNovember 15, 2009 5:47 pm·0 comments\nZiangkhal sisehla leilung kan inn ih kan um ah siseh, khitawk kan inn ih kan um ah siseh, ziang hmuahhmuah hnakin Amah kan lungawiter ding kha a thupibik a si. -2Korin 5:9\n– Ezkiel 1-2\nCampbell Company ih suahmi thir ih tuahmi tihang kheng pawl parah zuksuaitu Andy Warhol in, “Hmailam caan ah mi hmuahhmuah minute 15 sung an hmin a thang ding,” tiah a ti. Asinan a dik lo. Mi tampi cu mi hmai ah an lang dah lo ding. Hrekkhat pawl cu nasazet in hnattuantu, faate pawl Pathian misa si dingin a cawmtu, midang hrangah thlacam saktu le Jesuh thu a thei hrih lo pawl hnenah simtu an si. Nipi tlawng an zirh, minaa pawl rawl an pek, dam lo nutar patar pawl siibawi hnenah an fehpi, tthatnak tampi an tuah.\nHimi vek pawl cu an sungkhat le an rualpi pawl lawngin an thei, an hmin a thang lo. Lungtho tein midang hrangah an pum an pe aw nain an tuahmi parah lom le thangtthat an co lemlo. Asinan Pathian in rintlak an sinak a thei, an thungainak in A lung an awiter.\n2Korin. 5:9 in, “Ziang hmuahhmuah hnakin Pathian kan lungawiter ding kha a thupibik a si,” tiah in zirh. Rinnak thawn Amah kan zum ih kan nunnak cu Amah hrangah ttuannak in kan pek awk tikah a lung a awi (Hebru 11:6). Cumi cu kan ngahmi laksawng a si; ziangahtile Pathian ih lungkimnak cu miburpi ih kutbeng ih lomnak hnakin a thlum sawn a si.\nNa kiangkap ih minung zoh hlah aw,\nAn lo thangtthat ding khal hngak hlah;\nRuntu in A lo tong ngah hi a famkimtuk zo,\nNa nun sung hmuah Amah rian dingin a lo ko.\nPathian lungawitertu pawl cu A hrangih hnattuantu pawl an si.


C. Ronaldo In Nauhak Rualban Lo Ih Phone A Beng Kuai Sak – Meifar\nC. Ronaldo In Nauhak Rualban Lo Ih Phone A Beng Kuai Sak\nApril 9, 2022 zan ah Manchester United le Everton bawlung an sit Everton in 1-0 in nehnak an co, Manchester bawlung sit thiam hminthang Cristiano Ronaldo cu a ke ah hliamhma a tuar ih a thisen a suak.\nBawlung sit an theh hnuah an suak ih nauhak kum 14 mi in a phone in arak zuk rero, C. Ronaldo ih ke hliamhma cu a zuk tum rero laiah C. Ronaldo in a phone cu a beng tlaksak ih a fehliam. C. Ronaldo ih cangvaihdan cu mipi in an dem zet ih palik pawlin a thuhla an zingzoi rero lai.\nNauhak nu in, “Ka fapa in Ronaldo hi a uar tuk, ‘Ronaldo a lek kem‘ ti in sut ringring. Kan hmai zawngah an ra feh ih a phone in arak zuk rero ih a beng tlak sak. Ka fapa hi rualbanlo a si ih a harhdamnak khal a ṭha lo, bawlung sit thiam mi ropi pakhat in ka fapa ih phone a beng tlak lai ka hmu cu ka riahsia tuk ruangah ka ṭap. Ronaldo khal pacang a si, a fale hnenah tuah ve sehla a duh zik lo” tin a riahsiat thu a rel.\nKum 37 mi Cristiano Ronaldo in Instagram parah ngaithiam dilnak ca a tarlang. “Thinlung lam buai laiah cun kan thilton hi control a har thei tuk, in ngaithiam uh. Mino hrangih zohthim tlak ih um ding kan si, tangdorten um ding kan si. Ka tuahmawh mi hnenah ngaithiam ka lo dil, Old Trafford leknak ah in ra zoh dingin ka sawm” tin a tarlang.\nC. Ronaldo in ngaithiam a dil ih neta an leknak ah ra zoh dingin a sawm nan nauhak ih nu in, “Ka fapa hi rualbanlo te a si ih inn ka thlen hnuah a tuar naa tuk, bawlung sit zoh a tum nawn lo” a ti.\nTahan Ih Mihlo An Hawl Rero Mi Cu Ralkap Siizung Ah A Ruak An Va Hmu\nRukru In Thir Lilawn Sau Zet An Ru


Kalaymyo Nitlak Saklam Ah Tikhur Ti Kang Rero Zo - Chinland Today Media\nDecember 10, 2015 6:50 am·0 comments\nJuly karhnihnak ihsin thli le ruah ih a nuai rero mi Chin ramkulh le Kalaymyo kiangkap cu ruah ti a kang hnu hmanah mangbang ding kop in ti a hawi rinring. Cutin tu ah ti hnawi a rh hnu November thla lai lam ihsin Zonuamzang khua le Kimlai khua lam ti a kang rero thu CNRG pawl hnen ihsin theih a si.\nKimlai khua cu ti pep hmang in ti an rak hmang nan tilian in a fen sak theh ih cuihnuah khaw sung in ding ti cu tikhur laih a si. Cui an ti khur pawl khal tu ahcun an kang cuah co. Cuihleiah Zonuamzang khawsung ih tipawl khal a kang theh.\nHi thuthawn pehpar aw in CNRWG sungtel Salai Jesse cun “Tu hi December thla tir fang a si. Tikhur kannak hi zarh thum hrawng a si zo. Tlangtluan kiangkap khuapawl deuh in an tuar hmaisa. Khawdang pawl khal kan dinhmun lungphan-um rori a si.” tiah a sim.\n“Ka zumdan ah tilian laiih leimin pawl kha, an min zikah tlang zim ihsin tidai an irh hmaisat tikah, leihnuai tidai luan kong pawl hi hngongtu pakhat khat cu a um a si ko ding. Zonuamzang khua cu Letpanchaung khua ihsin peng 3 dan lawng a siih, kan tuar peh vivo hai lo ding ti a rel theih lo.” tiah a sim.bet.\nTuitum ih tilian cun tlang tampi a min ter ih hlei ah thingkung tampi a fen bet tik ah ti kan har phah ding a phan um zet tin tual sung mi cun an sim.\nZonuam zang khua hi Chin ramkulh le Sagai ramthen riawknak ah a um ih a kiangkap khua pawl cu kan mah Chinmi hlir umnak hmun pawl an si. CNRWG cun Zonuamzang le kimlai khua ti an ngahnak ding a buaipi rero lai.


Joe Biden Nih President A Tuan Ahcun Kum 4 Chungah Thil Tihnung Pahra A Chuak Ding!\n1. Tax a kai ding ih company pawl hna an ṭuan thei lo ding. Obama san lai vekin ramdangah U.S. company tampi an cer ding. Hnaṭuan nei lo unemploment a karh cak zet ding. Entry level hnaṭuanpawl paycheck veikhat lakah tax $70-$100 pek a ṭul ding.\n2. Hnaṭuan nei lo an tam ding ih rukru, damiah an karh nasa ding. BLM thubuai ihsin Police ih misual action lak theinak (hremtheinak) an neihmi tampi an lak sak ding ruangah U.S cu misualpawl ih rampi, zalen zetin sualsik bawlnak hmunpi ah a cang ding.\n3. Lesbian, Gay, Bisexual, Transgender, Queer (LGBTQ) pawl duhtawk ih an vawrtawpnak rampi ah a cang ding ih tleirawlpawl an thinlung duhnak nei cia lo hman teenagers ziangkim test duh thinlung ruangah rin lo pipin LGBTQ ah an cang ding.\n4. U.S. cu Sadom le Gommorah zin ciah a zawh ruangah an tuar vek a tuar ve a ṭul ding. Sual ih fun sah bepbep, thim bembem ram ah a cang ding. Thim lak ah zin a zawh mi hman thei lo in a hlo ding.\n5. Stocks market control an tum lo ruangah China kut ah shock share tampi a thleng ding. U.S. bankpawl, 401(k), retirement thu ah a buai nasa thei.\n6. Non profit organization (501(c)3) khal tax lak a tum ruangah kawhhranpawl, mibawmtu company tampi, rawngbawltupawl khal tax pek a fial thluh ding. Kawhhran tla cu a rek bet nasa zum a um. Ziangahtile Christian pawl ih zunnak hnget le ramneitu dinhmun ih an din hi liberal pawl ih an mitkemnak bikmi a si.\n7. Israel a hlauhla ding ih cutin U.S.A. malsawm kungpi Israel, liberal pawlin an hau tlu ding. *”Nangmah mal lo sawmtu cu mal ka sawm ding, A lo camsiattu cu ka camsiat ding.(Gen 12:3)\n8. Trump ih nasatukin a rek bet ruang ih cangvai thei lo hel hmangpawl (terrorism) pawl an cangvai supso ding. ISIS vek pawlkom tampi a karh ding. Hipawl ih tumtah bikmi cu Christian pawl that thluh ih cimit. Leitlun pi luahkhat a si kha!\n9. Politician pawl thinlungah “diklonak thawn khal in lal a theih” timi lungput nei an tam sinsin ding ih fair and transparent elections le ram duhdawttu taktak, mi dik, mi fel, sinak co an mal deuhdeuh ding.\n10. Hnam hleihdanawknak (Midum, mirang, misen) a um lo timi an feh luan tuknak ah mah hnam ciar thupi bik ih ret duhnak a sosang ding. An hngal in an duhaw ciamco ding ih a burbur ih kahawknak, sualawknak, thatawknak a karh nasa ding.\n# Bible eng ih feh tu hrangah cun U.S.A hi ṭahpi rero ih topi tlak dinhmun a si. U.S.A ram dintu Christian pacang ṭha, Bible kai fekfek kan palepawl le President hmaisapawl khal an riah a sia zet ding. Tuni ah, zumtu tampi kan thin a kekkuai ih kan ai in kan hram rero fang cu a si eeeeeeee…😥 Catialtu: Thian Awi Sang


Japan Leh Russia In Rem Nak Thu Tiam Ngan - Chinland Today Media\nJapan Leh Russia In Rem Nak Thu Tiam Ngan\nMay 14, 2009 5:03 am·0 comments\nJapan leh Russia Cozah cun tuisun ah Nuclear thuhla ah rem awknak thutiam an ngan. Hi rem awknak thutiam an ngan nak hi Russia Prime Minister, Vladimir Putin cu Tokyo khawpi ah tlawngin Tokyo khawpi ah ngan a si.\nHi an thutiam awkmi hi Japan in a thil tuahsuak micu Russia ah a kuat dingih Russia cun Nuclear Fuel cu Japan ram ah a kuat ve ding. Himi ih tlun ah Russia leh Japan ram pahnih karlak ih hmuh thiam awklo nak ummi pawl cu remtha dingin hmalak siseh tiah an rel tlang.\nSurbung Tlang Thuthang Siarbet\nAmerica In Raldo Nak VanzaVivo Tumm Hman\nCanada Ih Sin India Tlawn Nak\nAfghanistan Ah Bomb A Puak\nMiddle East Mipi In Pope Ngai Sang Lo\nSLanka Leh LTTEri\nJapan leh Russia ram pahnih karlak ih hmuh thiam awklo nak thlentu Leitlun ralpi 2 nak cem hnu ih Russia in a uk mi tikulh 4 Southern Kurils leh Japan in Northern Terrories a timi cu an mahte Cozah neithei ve dingih lamzin hawlsak siseh tiah rel tlangnak khal an nei. Japan Prime Minister Taro Aso cun Japan leh Russia ram pahnih hmuh thiam awklo nak thlentu tikulh thu ih rem awknak an neithei cu lawngawi umzet asi ati. Russia Prime Minister Vladimir Putin khalin rem awknak thutiam an tuah tlang thei cu lungawi thu a simih.\nTui dinhmun ah ram mipi ei le in ding dinhmun hi thupi bikih ruah a tul a si ati. Russia leh Japan ih rualrem nak leh hnatuan tlangnak ding thu an rel tlang mi ah Nuclear thu ih tlunah Oil thuhla leh ram leilung sungih thilri man khung laihsuak danding thu khal an rel tlang.\nCanada ihsin India Tlawnnak\nUS Ralkap Vanzam Mumbai Ah Ttum Ter\nPope Jordan A Tlawng\nTags: Surbungtlang Thuthang, Thuthang


Stihl BC 40 Cultivator Spares\nBC 40 Cultivator\nView all the spares that fit a Stihl BC 40 Cultivator. If you are still having trouble, try using the search at the top of the page, or get help identifying the correct part using our interactive diagrams.\n4600 713 1903\nStihl CULTIVATOR BLADE\n4600 713 4100\n4600 713 4105\n4600 649 0300\n4600 649 0301\nStihl GRASS DEFLECTOR\n4600 717 2100\n4600 713 4501\n4600 713 1901\n4600 713 6601\n9008 319 1830\n9008 319 1900\n4600 642 0601\n4600 713 8301\nStihl Spline screw IS-M6x18\n9022 341 1310\nStihl Spring clip 1.6\n9339 003 0150\nStihl Spring washer DIN128-A6\n9321 630 0140\n4600 716 2500\nStihl Washer 8\n9291 021 0180\nStihl WORM GEAR\n4600 007 1003


Zahmawh thu ah Conor McGregor Mualpho | Falam Online Media\nSeptember 14, 2020 September 14, 2020 admin\t0 Comments Celeb\nMixed Martial Arts khawvel ih hminthang Conor McGregor (kum 32) cu pasal nei zo nupi late a zahmawh a hmuh ruangah buainak a tong tiah France 3 Corse media (TV broadcaster) in a phuang.\nConor McGregor cu water safety awareness hrang ah Lawng to zuam dingin a nupi le fa pahnih thawn France ram, Corsica tikulh ah an tlawng.\nAn thlen nak khua bar sungah numi pakhat in a zahmawh i hmuh ti`n a puh ih thubuai a tuah ruangah Conor cu France palik in an kai lawk ih thu an sut hnu ah an thlah saal.\nThuthang suak pek ahcun zahmawh thawn pehpar mi hmuhsuamawnak ruangah Conor an kai ti lawng in an phuang ih, tu ah, thubuai tuahtu ih rualpi pakhat cun a zahmawh a hmuh hrim ruangah a si, kei mah khal in ka hmu ti`n France 3 Corse media hnen ah a sim.\nConor Lawyer le sungkua pawl cun buainak tuahsaktu numi in thuphan a sim an ti nan an thubuai cu tukhalah a nung lai ih zingzoinak an nei peh bet ding. Aṭul ahcun court lam khal ah an ko lai ding tiah France 3 Corse media cun a phuang.\nConor cun mawh lo vekin a sim aw nan France ram a feh nak san bik Long to zuamnak khal ah an tel siang sal lo.\nTuhlan khal ah buainak neuhneuh a nei hnuaihni ih a fan mobile phone a dengkuai sak ruangah le bar sungah putar a thong dah ruangah a hmin a sia zet zo.\n← Kuva Dawr ah Boom pahnih An Sar, Khuasung Mipi Thinphang\nMipi in kan theih ṭul mi MP Hnaṭuan, Sinak le Thil Ti Theinak →\nLeitlun Inn Ṭhingbik cu a Luahtu umlonak Kum 100 a kim zik thlang?


Malaysia Ram Ah Kawlram Mi Pakhat Bawm A Ṭul Tuk !!! – Meifar\nMalaysia Ram Ah Kawlram Mi Pakhat Bawm A Ṭul Tuk !!!\nMalaysia, Sungai Buloh bualrawn kiangah Kawlram mi pakhat an hmu ih hitin a vahvaihnak san cu ‘hnaṭuan ding ka neih lo ruangah a si’ a ti.\nMalaysia ih um Kawlram mi pakhat in, “Na zuk ka tar ruangah sorry aw. Sungai Buloh bualrawn kiangah kan hmu ih kan hruai. ‘Hnaṭuan ding ka neih lo ruangah a ti, passport cu a nei nan Visa a nei lo. A hmin kan sut ih a thei lo, phone khal a keng lo.\nHnipuan khal a keng lo, a passport hi kan zohdik ih Thailand ram feh theinak passport arak si. Zan khalah a it lo ih a vak rero, rawl khal a ei lo. Cetzung ah hnaṭuan dingin kan thunlut ih a hnaṭuan cu a sinpi thei lo ruangah boss pa in a duh lo ih hnaṭuannak ihsin a dawisuak.\nNi 2 sung cu a vaktawi, lamzin kap ah a riak ih rawl khal a ei lo. Ni 2 hnuah kan hnenah ara kirsal. Myanmar ram ih a nulepai hmin, an umnak khua khal ka thei lo’ a ti. Khuitawk ah kan hruai ding ti khal kan thei lo. Amah theitu nan um asilen in pehtlaih hram uh, a hmin cu zuk sungah aum” tin an tarlang.\nA passport sungih a hmin nganmi cu Win Naing Htwe a si, a suahkum cu January 29, 1997 a si ih a suahnak khua cu Pantanaw tin a nganaw.\nMalaysia Ram Ah Kawlram Mi Pakhat Cu Motor In A Pah That, A Ruak Hlamtu An Um Lo


Thailand Nga Hawltu Cu Zankhat Thilthu Ah Milian Maktara Ah A Cang >>> – Meifar\nOctober 8, 2021 admin Leitlun 0\nThailand, Surat Thani tipikap Niyom khua ih um pacang Narong cu zankhat thilthu ah milian maktara ah a cang. Innsang harsa zet an si ih nitinten eicop hawl ih hnaṭuan ṭheu an si, nga hawl in a poksuak ringring.\nOctober 4, 2021 sun ah tipithuanthum parah nga a hawl rero laiah thil danglam zet a hmu. A thilhmuh cu ngapi luak a si, a theithiam lo nan TV ih a zoh ṭheumi ngapi luak an timi thawn a bangaw a ti tuk ruangah a la. Puante in a tuam ṭha ih a thup.\nCumi hnuah an sungkhat pawl hnenah a sim thei ih Prince of Songkla University ah zohdiknak an va neihter ih ngapi luak arak si ngaingai. Cun, Narong Phetcharaj ih hmuhmi ngapi luak cu US$1.25 million (AU$1.73 million) zat man hrawng a si.\nNarong in “Kan khua pawlin ngapi luak hi an hmu dah hrih lo, an tham dah lo. Kan veikhat hmuhnak a si ruangah kan lungawi tuk, ka phur tuk ih ziang tuah ding ti khal ka thei lo. Ngapi luak a sinak cahnah certificate khal ka nei zo ih ka zuar ding.\nMankhung zetin ka zuar ngah asilen nga ka hawl nawn lo dingih ka cawl thlang ding. Ka rualpi pawl hrangah party nuam zet ka tuahsak ding” a ti. Tipithuamthum parih nga hawl pawlin ngapi luak hi an sar ngah ṭheu. Ngapi luak cu a rei tikah a rim a hmui deuhdeuh, curuangah rimhmui tuahnak Perfume Industry pawlin mankhung zetin an lei ṭheu.\nZaw Min Tun “Capohnak Ih In Hmang Asilen Nan FB Kan Hack Dingih Thubuai Orhter Nan Si Ding”


Isaiah 1:11-17 ""I am sick of your sacrifices," says the..." NLT - Online Bible Study\nBible VersionsNLTIsaiahIsaiah 1Isaiah 1:11-17\nIsaiah 1:11-17 (New Living Translation)\n"I am sick of your sacrifices," says the LORD. "Don't bring me any more burnt offerings! I don't want the fat from your rams or other animals. I don't want to see the blood from your offerings of bulls and rams and goats.\nWhy do you keep parading through my courts with your worthless sacrifices?\nThe incense you bring me is a stench in my nostrils! Your celebrations of the new moon and the Sabbath day, and your special days for fasting -- even your most pious meetings -- are all sinful and false. I want nothing more to do with them.\nI hate all your festivals and sacrifices. I cannot stand the sight of them!\nFrom now on, when you lift up your hands in prayer, I will refuse to look. Even though you offer many prayers, I will not listen. For your hands are covered with the blood of your innocent victims.\nWash yourselves and be clean! Let me no longer see your evil deeds. Give up your wicked ways.\n<< Isaiah 1:10Isaiah 1:11-17Isaiah 1:18 >>\nIsaiah 1:11-17 (NLT)


Camiseta The Life Aquatic with Steve Zissou - Camisetas Cine. Envío Gratis. Fanisetas - Tienda de Camisetas\nCamiseta The Life Aquatic with Steve Zissou (Por creotumundo) - Desde 17.95€\nIlustración inspirada en el personaje que interpreta Bill Murray en la película The Life Aquatic with Steve Zissou\ncreotumundo(37) - Ilustración(4) - Murray(1) - The Life Aquatic(1) - Steve Zissou(3) - Zissou (3)\nCamisetas creotumundo (37) - Camisetas Ilustración (4) - Camisetas Murray (1) - Camisetas The Life Aquatic (1) - Camisetas Steve Zissou (3) - Camisetas Zissou (3)


Salai Rajiv Hmeltheihternak Le Tonsuhnak - Chinland Today Media\nJanuary 17, 2018 1:37 am·0 comments\nChin awnmawi santhuanthu ih Pathian hla pawl mawi danglam zet le laithluk lanih Album pi pakhat suah theitu Kyaw Thet Zin @Salai Rajiv cu Chinland Today Media in mipi pawl hnenah hmeltheihternak neih dingin mallai tonsuhnak thawn caan kan rak lak.\nSalai Rajiv hi Chin ramkulh Falam khawpi ah pitling mi a si. A pa Dr. Tin Htun Win le a nu Pi Lung Hnem hi Pathian duhzet le Pathian ṭihzat zet mi an siih a mah khal Pathian duhzettu a si. Cathiam mi filor a siih Thailand ram ah Auditor ṭuan in reizet caan a hmang hnu ah, tucu Yangon Khawpiih AGD Bank ah sinak sangzet thawn hnaṭuan a kai.\nChin santhuanthu ih Hla Rotling danglam le mawi zetzet ngantu a si.\nA Hla Phuah Mi Lakih Turu Hrekkhat Pawl\nAi-hramnak : https://www.youtube.com/watch?v=GjnxuVXdd5g\nZumnak Tuannak: https://www.youtube.com/watch?v=BNqlOwCYQrE\nI Humhimtu : https://www.youtube.com/watch?v=RFH8omkDD5o\nNa Um Cun : https://www.youtube.com/watch?v=br9mRUyfFco\nKir Hlah : https://www.youtube.com/watch?v=kbuWYk_IYTI\nRaithawinak : https://www.youtube.com/watch?v=ez-ltP-7Zv4\nRuun Inn Nuam : https://www.youtube.com/watch?v=bgDjVLOreVk\nCT: Kum ziat hrawng in na phuah thok?\nRJ: Kum 19 hrawng ah lawng CD tel tei mi ka ngan thok.\nCT: Nangmah teh Music lam ah ziang mi na tum?\nRJ: KB le guitar ka paih.\nCT: Chin Music pawl hi pumcawmnak tlak ngaingai ding tiah na zum maw?\nRJ: Aw, Zumko. San a thleng vivo ko.\nCT: Chin awnmawi tumtu pawl ih kan thlengawk ṭul bikmi ziangmi si tiin na ruat?\nRJ: Ka ruat mi cu fumfe te in mah thaw ngai mi line tuah sehla, a laar timen in tuah hlah sehla\nCT: Love song le Pathian hla ziangtin na ruat?\nRJ: A hlafang ah a thupi ka ti. Pathian hla hi a nuam ih thlawsuah cocuang in ka hmu. Cule Love song cu a um ṭul mi a si. Hnam pakhat ih nunphung tinkip ah a nei mi a siih, Love Song cu um tengteng ṭul mi a si ti in ka hmu.\nCT: Tu ih nahla ngandan phungphai a simi Grunge Style hi Chin mino pawl in atcih dingin ziangtin na ruat?\nRJ: An duh ngaingai ding a thupi. Ziangvek hla phungphai a si khalle an mah cio ah tahfungtling (Standard) an tlin ih cumi ah an um ahcun ṭha thluh ko in ka hmu. A thupi mi cu mahle duhmi phungphai dikzet ih theihngah ding kha a si.\nCT: Cuti sile himi nangmah ih uarmi phungphai danglamzet hiteh uar dingin na duh sak hai maw?\nRJ: Ka duh sak hai cuanglo. An thaw mimi kha ṭha ka ti hai ko. Nauhak lai ah cu ka uar mi music kha minih uarve ding ka duh nan tucu sinawn lo. Tucu mah uar mi lamzin cio ah a ṭhabik tahfungtling dingih tuah kha a duh sak.\nCT: Ziang mi tumtahnak ruangah hivek Grunge Music in Pathian hla pawl na phuah? Mipiin an ei thei ban ding ti ah na zum maw?\nRJ: Ka nauhak ten Petra Christian Band vek tuah dg ka tum tah. Mipi nih cu nuam teten an ei thei ko ding tin ka zum ko.\nCT: Ziangtluk tiang mipi in an thawtnak an tep ban ding na zum?\nRJ: Grunge mood kai ngah in cu tlan a theih nawn lo. An kai ngah leh ko ding.\nCT: Cuti sile Grunge Mood timi hi ziangmi vek mood deuh a si? A maksak cenak te in rak sim thei pei maw? A ngai dahlo pawl ih ziangtin kan rak tep ve thei pei?\nRJ: Grunge hi cu technique hnak in thlarau lam sawn a tam ih rock ciocio ah thlarau based deuh an si in ka hmu ih ka feel.\nCT: Thlarau na timi te kha!!! Malten mipi pawl in vun sim fiang bet thei pei maw?\nRJ: Thlarau ti tik ah a hla music nih thinlung le ruahnak zaaten a laak mi kha ka ti a music style nih in laak hlo thei mi kha si.\nCT: Tui nahla tuah mi Album “Athar” timi hiteh ziangtin na tuah thok dan, na timlam dan pawl in sim thei pei maw?\nRJ: Run inn nuam kha Cung Awng tlawngta pawl le Solomon MRH nih ka diriam zet ding in an sak ih cutin, Solomon MRH thawn Grunge style gospel album tuah ding in ka thinlung a um.\nCu hnu ni 13 sung ah hla 11 a pawt cih. Hlafang (Lyrics) kim rori in a pawt cih. Ka mang bang nasa. Cumi ihsin hlafing 9 kan hril.\nCT: Himi na Album sung ihsi na duhbik mi hla ziang mi si? Ziang ruangah?\nRJ: ‘Sal Au Aw’ timi kha ka duh. A thu le Music kaih zet in ka hmu. Thinlung mitthlam ah Jerusalem biakinn pi a siat thluh lai mitthlam ah a cuang.\nCT: Tuiṭum na CD ih hlasaktu le music lam tumtu teh ziangtluk na diriam? Seherhnan thawn cumi khami te bet deuh seh timi na nei maw?\nRJ: Tuiṭum music tumtu cu “Run inn nuam” lai ihsin ka duh tuk mi an si ih. Kan duh daan tete open zet in sim awk a theih. Ka diriam bik lai ko tutiang kan tuah mi hmuahhmuah ah.\nCT: Tui na hla pawl hi biakinn ih sungah ziangtluk an sak ding na zum?\nRJ: Himi album ah ka hla cu fing 2 hrawng lawng biak inn sung sak thei si ding ka zum. Gospel concert hrang deuh ka tum tah mi siih Petra te vek.\nCT: Chin mi hlasak thiam lakah na hla sak thei dingih na ruah mi Solomon lo uar mi na nei maw?\nRJ: Hehe… Kei mah si ding. Mona (Solomon MHR duhdawh) lo baak cu…\nCT: Cuti sile anetnak lamah na phuah mi pawl ziangtin kan ngai thei pei? Love song teh na phuah maw?\nRJ: Ka hla pawl hi Hla 13 timah ah Solomon in a sak tambik ih. Love song ahcun Nitlak timi ah ‘Na um cun’ ‘Kiir hlah’ ‘Raithawinak’ pawl tla an si.\nCT: Tui nahla album thar phelziat nan suah?Khawi tawk in kan ngah thei ding?\nRJ: Copy 1000 kan tuah ih, Falam Falam Hakha, Kalay, Yangon, USA, Australia, Singapore le Malay pawlah ngah a theih ding.\nCT: Na caan sunglawi in rak pek ruangah kan lungawi.\nRJ: Keikhal ka lungawi…


Chinram hriamkaibu zaten an cem hlan lo Kawlrawn ah kir lo dingin MAH in a ralkap pawl thu a pe | Falam Online Media\nOctober 28, 2021 October 28, 2021 Ni Hnem Sung\t0 Comments\nSAC ralhraang tuarna cuangnak Chinram, Sagaing le Magway ramṭhen raldonak ih kaihruai tuding ṭuanvo an pe mi ဗိုလ်ချုပ်ကြီးသန်းလှိုင် cu “mipi lamṭang hriamkaibu zaten na neh hlan lo Naypyidaw ah na kir lo ding” ti`n SAC ralhraangbawi in thu a pe tiah theih a si.\nဗိုလ်ချုပ်ကြီးသန်းလှိုင် cu atu ah Monywa khua ah hrambun in raldonak pawl a kaihruai tiah theih a si ih, Chin, Sagaing le Magway telin Kawlram nitlaknak saklam hmunram ih mipi humhimtu hriamkaibu pawl an cem hlan lo Naypyidaw ah tlung saal lo dingin ralhraangbawi in thu a pe tiah ralkap thawn naivaitu mipakhat in Ayeyarwaddy Times hnen ah a sim.\n“An zaten na that thluh lole na kai thluh hnu lawng ah Naypyidaw ah ra kir aw ti`n thu an pe. Na duh mi ralkap na hmang thei an ti ih Lei siseh Vanpar hriamhrei ralthum le raldonak mawṭaw, Tank tivek khal na hmang thei ti`n thu an pe” tiah Naypyidaw, Ministry of Defense ih hnaṭuantu mipakhat cun Ayeyarwaddy Times hnen ah a sim.\nRaldonak ah a thilung zaten pe thei dingin ပြည်ထဲရေးဒု-ဝန်ကြီး hnaṭuan cu ဗိုလ်ချုပ် စိုးတင့်နိုင် an ṭuanter sung tiah amahcun a rel bet hrih.\nိုလ်ချုပ်ကြီးသန်းလှိုင် hi nitlaknak saklam raldo dingih ṭuanvo an pe hnu, Myaung myone sungah a mawṭaw tomi bomb thawn an puah tiah thu a suak ih a mah khal a thicih ti`n thuthang a suak nan, “atak ahcun a thi lo” tiah Ayeyarwaddy Times in a nemhnget a si.\n← Rang pakhat in Leiphum bomb a pal puak cu SAC ralhraang in a neitu ting 3 kuanter\nJet Fighter 2 le Helicopter 4 hmangin SAC ralhraang cangvai →


MTV VMA ZEM A NAI VIVO - Chinland Today Media\nMTV VMA ZEM A NAI VIVO\nAugust 22, 2014 10:38 am·0 comments\nMTV VMA opener ding cu, Jessie J, Nicki Minaj le Ariana Grande pawl hi an sunglawi hleice ding. MTV Video Music awards an zem hnuih opener ding an si. MTV VMA hi August 31 ah California Inglewood ih The Forum ah zem a si ding.\nMTV cun VMA opener ding a rel bet ah, presenter ding a rel bet. Gwen Stefani le Kim Kardashian in award an pe ding tih khal a sim cih. An mah lo ah presenter ding hi, jhi Demi Lovato, Lorde, Nina Dobrev, Trey Songz, Jason Derulo pawl khal hi presenter ding lang cu pawl an si.\nSpecial Award ngah ding khal rel suah a si zo. Michael Jackson Video Vanguard Award cu Beyonce hnenah pek a si ding. Nikum ah Justin Timberlake in a rak ngah. VMA ah ah tu ih an sim thar ah, Taylor Swift, Usher, Maroon 5, Iggy Azalea, Rita Ora, le Sam Smith pawl in hla an sak ding.\nNicki Minaj Dancer Pakhat Rul In Cuk\nMTV Europe Ah Katy Perry\nMTV EMA Host Nicki Minaj\nVMA ah Maroon 5 le Beyonce\nSinger Nicki Minaj In Miley Cyrus Record A Siat Sak\nAmerican Ralkap Huatnak Hla Ruangah PSY In Ngaithiam Dilsal


Ralkap Soisel in Aung San Suu Kyi dinpitu Tlawngta A Hlo, FB account khal a hlo cih | Falam Online Media\nFacebook ah Kawl ralkapbawi sawisel in Aung San Suu Kyi dinpinak ca thlahtu Khaing Khant Kyaw (ခိုင်ခန့်ကျော်) cu a sungkhat unau pawl in an pehtlaih thei nawn lo tiah ramsung media in an tarlang.\nAmah hi Tatmadaw ralkap a siih Defence Services Medical Academy ah Sii lam fimnak zirin kum 2 nak kai rero lai a si.\n“August thlacem hrawng in kan pehtlaih thei nawn lo. A nu le pa khal in ziang a cang ti an thei lo. Biak theih um sun a ralkappi pawl hnen ah a thuhla kan sut” tiah a sungkhat naivai mi pakhat cun ramsung rinsantlak media Myanmar Now hnen ah a sim.\nKhaing Khant Kyaw cun ‘Khaing Khant Kyaw (Cubic K)’ timi Facebook account hmangin rampi rak uk dahtu နေဝင်း, ခင်ညွှန့်, သန်းရွှေ pawl ih thuanthu le rampi thuron Aung San Suu Kyi thuhla pawl cu khaikhih in a mai` FB thawn August thla ah a rak thlah dah.\nCuhleiah ralkap Daan le Dun soiselnak cu a mai Facebook cahmai ah a thlah ih Aung San Suu Kyi faknak cangan mi khal a rak share dah.\nAugust 22 khal ah Thuzar Khaing timi FB account hmangtu ih cathlah mi “hruitu ṭha timi cu” (Aung San Suu Kyi zuk kilh cih mi) cu a mai FB cahmai ah a rak share dah.\nAtu ahcun a hman mi Facebook account cu hmuh ding a um nawnlo ih hlawnsaktu an um siding zum a um.\nHih thuthawn pehpar in Myanmar Now in Commander-in-Chief of Defense Services hnen ah thusutnak a nei ih, zung lam cun “Khaing Khant Kyaw in Facebook ah ca a thlah ti cu kan thei. Cubak cu theih mi dang kan nei lo” ti`n an let ih Tatmadaw Information Committee ah sutciang dingin an khih hmuh.\nMyanmar Now cun thuhla umdan theiciang dingin Tatmadaw Information Committee a call nan khat lam in phone an kai lo.\nKhaing Khant Kyaw cu Bago ramṭhen Pyay khua mi a siih Yangon, Mingaladon Township, Defence Services Medical Academy ah Sii lam fimnak zirin kum 2 nak kai rero lai a si.\n2017-2018 kum ah 5 D thawn Phun 10 a ong ih a mark in ဆေးတက္ကသိုလ် a ban lo ruangah Defence Services Medical Academy ah fim zirmi a si.\nAhloh thuthawn pehpar in sungkhat unau rualpi pawl in zingzoinak an nei rero ih a Tlawng kainak khal ah ca an kuat ringring tiah MN cun a ngan a si.\n← Yangon : Phaunggyi Siizungpi ah Covid 19 mina Tlem Nawn Lo\nGermany mipi in Covid 19 hnak in Donald Trump an Ṭih Sawn – Survey ih hmuhsuah mi →\nJournalist Mratt Kyaw Thu cu raltlan dinhmun in Germany cozah in cohlang duh lo


Kawl Ti Toih Puai (Tingyian) Mandat Parih Hnipuan Awm-ang Lo Tuk Hruh Pawl Kilkhawtu Ret Ding - Chinland Today Media\nKawl Ti Toih Puai (Tingyian) Mandat Parih Hnipuan Awm-ang Lo Tuk Hruh Pawl Kilkhawtu Ret Ding\nMarch 28, 2014 1:16 pm·0 comments\nTulaifangte Kan Kawlram thuthang zoh tin in Kawl Kum Thar Ti Toih Puai thu lawnglawngin a khat. Himi Kawl Ti Toih Puai hi anmah kawl pawl khalin Fala note pawl ralrin an pekawl rero tikcu caan a si.\nYangon khawlipi Toingyian mandat tinkim ah kilkhawitu pakhat cio ret tahratin Kawlram nunphung thawih milaw lo tuk hnipuan hruhtu pawl hminsin ih kawh an si dingih an dawnkham ding thu Ramtthen nunphung kilkhawinak hotu Daw San San Nwe in a sim thu The Voice cun a tarlang.\nA ngan peh vivonak ahcun kan dungkum Tingyian sung, Yangon Khawlipi sungih um Mandat pawlah nunau hnipuan awm-ang lo tukih hruktu pawlih zuk cu minung tampi ih hman a simi Facebook parah le Internet, website hrekkhat pawlah a darhawk thluh ruangah tuikum cu cuvek cang sal nawn lo dingin tumtahmi a si thu khal Daw San San Nwe cun a sim bet.\nYangon ramtthenpi acozah dinkhawmmi, Tingyian puaipi thawih pehparih dinmi Committee 10 lakah Myanmar nunphung thawih milaw lomi hni le puan kilkhawinak committee cun Mandat tinkim ah ttuanvo latu pakhat retin Zuk, Video pawl thawn rak hminsinih kawh le ralrinnak pawk an si ding thu pawl a ngan bet a si.\nA Veikhatnak Nunau Puai Yangon Ah Tuah Ding


Pathian Ttongkam ih Famkimnak - Chinland Today Media\nPathian Ttongkam ih Famkimnak\nJanuary 12, 2012 1:23 am·0 comments\nZumnak neih timi cu kan ruahsanmi kan ngah tengteng ding, ti zum le kan mit ih kan hmuh thei lomi a um rori a si, ti zum khi a si.\n–\tHebru 11:1\nBible Siar Ding: Hebru 11:1-10\nKannih hi dizi (tide) a kainak ding hmun a niamnakbik ih umtu tla kan si men thei, asinan cumi cu dizi (tide) a kai zawngih a kaipi theinak hmun ttha ih um tla a si thei ko. Ziangtinkim hi Thlarau Thianghlim thawn khahnak parah a tthum aw a si. Kannih cu A huham cahnak ih tonghtham theinak le a khuakhan lairelnak sungah tiari (ready) cia kan si ahcun khuaruahhar le mangbangza thil a cangsuak thei a si.\nZiang hmuahhmuah cu Pathian kan zumnak parah a tthum aw thluh. Rundam fa kan si ahcun, cumi cu lamzin umsun a si, ziangahtile Pathian Thu Bible in in simmi a si. Kanmai’ thinlung phuurnak parah tthum awk a theih lo. A nungmi zumnak lo cun kannih in tuah theimi taktak zianghman kan nei lo. A si tengteng dingmi thil cu, Pathian Amah rori A Fapa neihsun Jesuh Khrih in a ra ih thazaang cahnak huham in pek, curuangah zumtu cu kan taksa ruangpum khal Pathian huham ih tuammi kan si. Pathian sungih kan um ahcun kan hrangah ziang hmuahhmuah a cang thei thluh a si.\nPathian ih tumtah cu kannih hi hih leitlun ah Amah ih sunlawinak phuanglangtu ding kan si. Cumi cu ziangtiklai caan khal ah Satan khawsia ih huham in a dokalh ringring. Pathian in kan nunnak khal ah a mifel Job nunnak parih a rak ttong vekin sim thei ve dingah in duhsak. Bawipa in, “Ka siahhlawh Job khi na hmu maw? Leilung pumpuluk ah amah bangtuk mi ttha le rinsan tlak zohman an um lo. Keimah i bia ih thil ttha lo zianghman a tuah lo” a ti (Job 1:8). Bawipa ih lungawinak cu kan sunglam nunram ah a langfiangzet thei ih Pathian thawn khat tahrat in Satan cu kan kawk thei ve a si.\nPathian in kan hmuh thei dingah langhnganzet le fiang keukeu ih a langtermi cu hiti’n a si: “Ziang khal zumnak parih bun loin tuah cu sual a si” (Rom 14:23). Pathian in A duhnak sungah kan duhnak tthum thei ve dingah in duhsak. Curuangah kan hmuh theimi cu, Pathian Ttongkam a zate’n kan zum thei lo ahcun kan sunglam ih thil um daan cu Pathian Ttongkam ih famkimnak cohlang thei dingin a thianghlim thei lo ding. Mi tampi in an minung fimnak kha Pathian ai-awh ah an ret ruangah Pathian in an hrangah a tthabik in a tuahsak thei lo, ziangahtile milai tisami sinak cu Pathian ih sinak thawn ziangtiklai caan khal ah an dokalh aw ringring a si. Pathian in kan hnen ihsin thil ttha a ngah thei lo ding, kan minung tisa duhhiarnak a hloh verver hlan sung ahcun.\nThlarau Thianghlim cu kan khuaruah le nunnak uktu a si lo ahcun Pathian hrangah zianghman tuah theimi taktak kan nei thei dah lo ding.


Thangthat Album Sungih “Ka Nun In A Lo Hal” Ka Uarnak San Cu! - Chinland Today Media\nApril 5, 2017 12:21 am·0 comments\nLeitlun santhar mino pawl ih uar zet mi le zarhpi zingtin zumtu million 10 lenglo ih sak ringring mi Hill Song pawl hmanin hitluk hlathuk mawi le thuuk hi an ser hlei cuanglo!!\nKa thinlung mitthlam ah Pathian ih in Duhdawtnak, kan nunnak ngaingaiin “Ka Lo Duhbik Jesuh” tiin ka ti dahlonan nitin in kilkhawinak pawl a ra langcih. Caang khat, pre chorus, chorus tilawng in hla tawi te a si.\nA ngantu pa, Ta Hniang Uk @ Ta HniangÙk ih hla ngan mi pawl hi a mak danglam zet. Kan Chin mi santhar hlaphuah thiam lakah a hla phuahmi pawl hi ka uar zet. Ziang ruangah tile Piano aw thawn a thluk hi a remaw zet ih, awnmawi dang pawl hrang khalih rak bet nuam dingin a hla pawl an um.\nChin Hill Resettlement Concert hrang ah zuun hla pakhat a ngan mi ka rak ngai dah. A thluk tin ah Awnmawi le Biazai ih a hnukhripi a simi Awtluk cem rual (Rhyme) a ret thluh. Rhyme a ret mi pawl cun a hlafang pawl thuukzet ah a canter.\n“Ka Nun In A Lo Hal” ih hla hi, Piano awn fiang kiahko ten a thok. Cumi thluh ihsin awnmawi dangdang in mawi zetin an bet. Cutin Aw dam le no zet ten Mai Kimmy cun..\nNunnak tiang liam ih in runtu Bawi Jesuh\nKa nunnak in nang a lo ngai Bawipa\nRamcar ih Sakhi’n Cirhti a hal bangin\nKa nunnak in nang a lo hal Bawipa…\nMi zopoh khalih sak thei cih mai dingin a aw thluk nem riahro cun, a chorus sak ti nuamtu ding le a hla caang tifamkim ter dingin…\nKa lung diriamnak kimter theitu\nHngohsan dingdang ka nei lo..\nHi hla “Ka Nun In A Lo Hal” timi ahcun Rhyme lam cu a telhtuk ciamco lo nan, kan Chin hla Irawm suak, santhar thangthat hla ahcun ka duhbik mi pakhat lak ih tel cu a si rori. A Chorus hi ka uar hleice cuang. Awnmawi remkhawmtu le tumtu pawl thinlungah hi bang a rak um hi kan Chin mi kan van a va tha ce em!!!\nA chorus ah ahcun… neem diahdo le lunghno aw ten…\nKa lo duhbik Jesuh, Ka lo duhbik Bawipa\nNa Dawtnak tang sungah kumkhua in um ning\nAsinan a cangkhatnak ih a hlafang hmanmi a caangtin hi a thuuk in hmuar a nei zet. ‘Nunnak tiang liam ih in runtu Bawi Jesuh, Ka nunnak in nang a lo ngai Bawipa, Ramcar ih Sakhi’n Cirhti a hal bangin Ka nunnak in nang a lo hal Bawipa…’ himi caang ah mitin ih rak ngai dan cio le duhdan cio cu a dangthluh ko ding. Saam hlabu sungih David siangpahrang pa ih Bawipa a ngainak a nganmi hlafang a si. Zumtu nunnak ah in rundamtu Bawipa Jesu Khrih kan ngai zia a va phorhsuak mawi tak em! Hitawk ih ka duh zet mi Awfang cu, NGAI timen loin HAL timi te hi a si. Bawipa hi kan ngai theu, Asinan kan thlarua in Amah a rak HAL tihi a langfiangter zet.\n‘Ka lung diriamnak kimter theitu, Hngohsan dingdang ka nei lo..’ kan laihla ih kan hmuh dah lomi Hlafang, “HNGOHSAN” timi a hmang leh sal. Hla phuahtu tamzet lak ihsi a danglamnak le mi cungcuang a sinak a si. Mi tinih hman mai lo mi a hmang theihi a ropi lawlaw. Mipa le nunau karlak ih nuamcennak hrang ih cafang lole Hmuh theihlo ih kan hawl mi “DIRIAMNAK” timi khal hi Caang ah a telh.\nA Chorus sak daan hi ka uar hleice bet. Kan laihla tamsawn cu saktluang an siih, kan lan hluahhlo mai. Asinan hi hla ih Chorus ahcun “Ruahnak Hrang Cawlhnak” Tingtang Baar khat an cawl. “Ka lo duhbik Jesuh” ti thluhin hla a lan cih mai lo.. awnmawi in “na nunnak ah a si ngai maw?” timi suhnak si awm in camkhatte an cawl…\nThangthat timi ah hlafing 2 a ngan ih a hlafing hnihin ka duh veve. A hleicein himi “Ka Nun In A Lo Hal” timi hi ka duh hleice cuang ih ka nunnak I tham zettu a si.#


Pu No Than Kap Nih A Khualtlawnnak Kong A Phuan Than Cang – Lai Lungrawn Post\nPu No Than Kap Nih A Khualtlawnnak Kong A Phuan Than Cang\nOctober 13, 2020 admin Chin News\nZuk: T-L (Tlangzar le Leilet) karlak motor zin ṭhatnak a si hi. Tar (kattaza) sim lo lungto phahnak hman a um lo, hmun hrekkhat ah a bek tuk, motor a feh thei lo ih mi 7 laiin a dungin in tulsak. Khawte Motor zin ṭhabik an ti mi Saek-Ticirh Zin ka feh ih, Kattaza-Leilung-Lungto tin cawhpawlh celcel in Saphai ṭial in a ṭial. Zin hminah “Saphai-Zin” tin ka sak hngehnge! Tlairawn hrut: Tlauhmun-Rallang-Lianduh-Khawsum le Sim hrut: S.Dihai tiang ka fehnakcin khal hmun hrekkhat cu hi hnakin an se deuh. An lilawn dawn mi khal Lilawn vek lilawn lo vek tlak phanum khal a um. Hrianghnang le Rulbu khua fehnak zin siatdan tla cu. hmnnn, Hivek zin Leibek le zin Sia men hi Chin miphun covo a si maw? Si lamlam hlah! ~Independence kan ngahnak san khat a kim thlangih Yangon, Mandalay vek talin zinpi neih hi kan covo hrimhrim a si. KAN COVO LAKSAL A CU! ZIN SIAT hi paisa um lo ruangah a si maw? Zoh hnik sehla!\nPAISA neih mi: Chin state in 2016 hnu kum tin paisa ngah mi: 2016-2017: 132.45 billion MMK, 2017-2018: 142.11 billion MMK, 2018-2019: 144.11 billion MMK, 2019-2020: 260 billion MMK (US$170.75 million) a si.\nTui Kum lawng Budget hi 2018-2019 budget hnakin MMK 220 billion ($144.45 million) a pung ih a hrek cu Central a hrek cu Ramkulh ta a si. Nikum hnakin US$144 million in a pun ruangah US$170 million a si).\nA liam cia Kum pawl tello, tui Kum lawng Budget ah: MMK 51.39 billion ($33.75 million) cu Lamzin hrangah a si. A tam nasa. Tui Cozah in Chinram Khawte pannak zaten motor zin kan lai thluh an ti nan a hmin men a siih fur-ṭhal zawh theih an um lo tluk a si. Falam peng lawng a silo, peng dang khal Hivek thotho.\nKHAWTE LAM DINHMUN, MMK 23.55 billion ($15.47 million) cu Khawte lam thansonak ah a si. Khawte lam mipi in mai khua hrang tidai, lilawn, hall saknak, Lamzin hrang paisa dil rero tul loin Cozah in a tuah sak tengteng dingmi a si. Paisa sanction cia thluh a si. Khawte hall nei lo an tam lai.\nMMK 18.34 billion ($12.04 million) cu ramri tluan hrang le hnam fate thansonak (ethnic development) tin retmi hrangah a si. Himi paisa hi Mizoram, India thawn ramri tluan ih um khuapawl hrang bik ah a si. Ramri tluan um khua mipi ih dil rero tul loin, Cozah in a tuah sak thluh ding mi ding lai Cozah hnatuan hrimhrim a si. ~Khawte hrang paisa hi a tam nasa. Himi paisa hmangin tuan suah mi Falam peng ah ka hawl rero ih Van ah an rak kai hlo thluh a si hmang, ka hmu ve lo. Ka mit a tha lo tla a si thei.\nMMK 8.48 billion ($5.47 million) cu Khawpi thansonak hrangah a si. Falam khua telin Chinram khawpi 9 hrang hman dingmi a si. Cozah cun Hipawl hi a tuahsak tengteng a tul. MMK 7.31 billion ($4.8 million) cu Electric tuahnak hrangah a si. HMINSIN: Hrilawk ding ni puan hlan (July 1, 2020) hlan Kum 4-5 sung rori ah, khuaram hrangah Chinram NLD Cozah in paisa a hman thluh ih a ṭuan thluh a ṭul.\nHMANSEH, Hrilawk naih July, 2020 hnu lawngah khuaram hrangah an ṭuan tum fang a si ahcun, mai ṭuanvo neh lo, vote hawlnak men ih Ram mipi paisa hmang ti theih a si. Mipi in hril tlinsal tlak an si maw? (India tivek ramdang tla ahcun hrilawk naih ah khuaram thansonak Lamzin laih, hall sak, tivek hi vote hawlnak ih hman peng theih a si ruangah kham a si). Credit: Pu No Than Kap\nDr Hmuh Thang Nih 2008 Phunghram Hi A Pom Dih Nan Ti Maw?\n𝐅𝐞𝐝𝐞𝐫𝐚𝐥 𝐃𝐞𝐦𝐨𝐜𝐫𝐚𝐜𝐲 𝐑𝐚𝐦𝐩𝐢 𝐒𝐞𝐫𝐧𝐚𝐤 𝐥𝐞 Pu 𝐇𝐞𝐧𝐫𝐲 𝐕𝐚𝐧 Ṭ𝐡𝐢𝐨 𝐀 𝐑𝐚𝐦𝐤𝐡𝐞𝐥 𝐓𝐥𝐚𝐧𝐠𝐚𝐮


Globalization Sungih Kan Laimi - Chinland Today Media\nGlobalization Sungih Kan Laimi\nA) Globalization: Leitlun pehtlaihawknak phun phun ruangih theih tlangawk le hmuhawk thei thluhnak le a hnuthlurh pawl hi globalization cu a si mai. Leilungtlun hmun dangdangih thil thleng pawl khawte pakhat khawtaw ih thil thleng cu khawlu lam khalin an rak thei vek ih leilung tlun kan theihawk thluhnak hi a si bik mai ti khal sehla a kim tho tho. A hram a phun phun ruangin globalization a rak cang thei. Hi vekin\nGlobalziation by media\nGlobalization by trading\nGlobalization by diplomacy (inter-country relationship)\nB) Globalization by media hin hna a tuan nasa bik kan ti thei. Telephone, fax, Television, Satellite TV, email, internet ti pawl hi leilung tlun tuamtetu in ti globalise tu cu an si bik mai. Global Village hi a hlan ihsin global village a rak si cia nain kan rak thei lo ruangah a si. Hmuanthlang pa’I kuhsi pho cun an mai in lawng si lo’n veng hmuah hmuah a ti namse thluh vekin kan ramih thil le boruak kan ti siatih kan tihnawm a sihah cun kan ram lawng si loin ramdang cu lawng si loin leilungtlun pumpi kan rak ti hnawm a si, ti le environment pakhat kan rak tawmaw ti an theih fel hnuin globalization ti hi a lar sin sin.\nC) Globalization from Above ti le Globalization from Below tiin then theih a si. Ram pakhatin a thil tuahsuah mi zuar a tlaknak ding hrangah le a hlawk zawngih ramdang a dawrnak dingah Globalization from Above a hmang ding ih. Kan nih ram pawl cun pehtlaihawk awlnak cu hmang tangkai tiaw tahratin bawmnak phun phun dilnakah kan rak hmang ih, cu cu Globalization from Below kan rak hmang ve kan ti thei. Asinan cumi bawmnak phun phun cu a sinak ih hmang loih kan mai hlawknak men ih kan rak hman theu ruangah Globalization from Below chu Globalization from Above-ah kan suah.\nNGO tampi kan ramah um an siang dah lo lawk. Asinan ram pakhat le pakhat pehtlaihawknak globalization by diplomacy ruangih nelawknak cu la tahratin ramdang cozah tampi leh cupawlthawi a tuankhawmaw mi NGO tampi a run thlah ih hlawknak ngah tum lo tuamhlawm le bawmbawi NGO tampi (humanitarian NGO, Non-profit oriented NGO) a ra um ih, cupawl cun kan ram mipi pawl a phun phunin in tuamhlawm ih kan zia phah nasa. Cu cu Globalization from Above cu Globalization from Below ah a cangter tinak a si, kan ti thei.\nD) Globalizatio in hi pawl hi a khawih nasa.\nGlobalization cun culture a khawih nasa. Media lamih a cak cak cu mai culture thehdarhtu tha an si mai. Korea hi media an cak ih, kan sam le kan hnipuan pawl tla Korea thluh koin in tuah. Mai Lai hla thiam suah nei hrut lawi Vai hla, Kawl hla leh Mirang hla ti maw lo le Korea hla ti maw thiam sawn in umawter hnuaihni. Culture imperialism a si ti thei in le zohduhmi cu zoh thoin insiatsuah thei lo nak ding ih inkilven ding a si.\nGlobalization cun life esteem (nundan tumtah) a ti sang. Kan hmuh mi a san tikah ka tumtah tla a sang cih. Asinan a tuih kan dinhmun umdan le kan hmuh mi a tanaw tuk tikah shock a umter. Mai dinhmun tlansan ih a zuan ih zuan duhnak thinlung in pe ih, thatpi malte kan um ih siatpi tampi kan um ding. Sangpi tumtah ding cu a tha. Asinan kan tui dinhmun ihsi ban thei mi a si a tul. Culole beiseinak le tumtahnak khal cu a cangthei lo mi a si cun a hlo cih mai threu.\nGlobalization cun ceiawkdan a tilamdang thluh. Mitu ih Korea design kan la thluh kan timi kha cu culture lam va si ta seh la, a tu cu kan ceiawk dan ih ramcangkang dang zuknung ih kan hmuh theu mi in in tuamhlawm (influence) dan hi a si. Fala pawl a kawngpi tum le tet langhter lo an phang tuk ih a lang thei ding bikin an phoaw thlang. Kawr pa te te le a fun pawng petpi thei ding zawng hlirin an sinfengaw thlang.\nDawrkai pahnih an beaw aw.\nDawrkai 1-nak, “Kei cu ka hni zuar mi ka khawng thei nawn lo ih ka mang a bang nasa, ziangti ti thra ha si, kha thei nawn hlang,mipi hin tangka kan nei nawn lo ha, ti sehla kan pawn ihmi bawngbi tluan patete a fan thei mi zuar hmuah a khawng nasa si,” tiah a ti.\nDawrkai 2-nakin, “Ai e, ka rual, nang khal na thil zuarmi san a man nawn lo ti aw la. Mi tla cu tusan lawng si law’n hmaisan (tuhnu kumhnihkhat te mai ih fala pawl uar ding mi tak lawng thluh ih ret ih hmun thum hrawng lawng ih anakat plaster tia hrawngih ben thekthi mai ding mi inpehthluh bawksi khi a thar tawlrel dan ding ka ruat rero thlang ho ngei,” a ti.\nCeiawkdan cu uluk ding a si ih, cun fashion hi a phun phun a um ding lo sawm? Concert fehnak ding fashion cu Biak inn fehnak ding fashion thawi bangawkter a civa kem aw? Cun phunpi ni le phunhnam ni tivekah mai phunhnam hnipuan hruk zahpit um ti ding khawpin thil ziang hman kan ti lo pei. A thupi bik cu a nghet mi lungput, a huapkau mi nunphung le a zalen mi ruahdan hi a si. Kan worldview a kauh ruangih kan sakhuanak a nep sutsi ah cun a fuh lo ding ih, kan huapkauh ruangih kan zia a tial thluh a si le mi lungput nghet lo mi kan si tinak a si ding. Inclusive zet siin mai miphun leh hnam leh ram identity thei ring ring le langter ring ringih kan um ding hi a si. Co-existence ti mi hi kan nunpi a si le Globalization in himi zawnah insiatsuah thei lo ding.\nZirnak lamih infehpitdan: Zirnak lamah Globalization hin infehpit mal nasa ka ti ih. Thil dangih inthuat nasat ruahin. Caphun lawng lawngah kan feh tuk ka ti duh a si. Compulsory Edcuation hi kan ram hin vun ti fukfi ding a nei h lem loh ruangah ha ka ti ih. Ramdang cangkang sawn ih an fehpit dan cun compulsory education a threhzotu 100% ih 50% hin university an kai lo ih, mah le hna cio ding training lain hnaah an lut thluh ih, service leh experience thawn a sang bik tiang an feh ko thei ko. Academic line in ei ka hawl ding ti lawngin university an kai ih, cui siih a ongtha pawl hmuah hmuah hmanin master an kai cuang lo. Academic line ih a sangsawn deuhin professional ka tuah ding ti pawl lawngin master an kai. An compulsory cu phun 12 a si. Phun 10 an onin +1 le +2 vek deuh college an ti mi an kai ih, diploma an ngah. Cumi threh hnu cun 50% cun hna lam hawiin an thawt zawng hna lut thei dingin training an la ih hnaah an feh. Kan ni pawl cu compulsory hi master degree maw a si khal ka thei lo. A si dan takah cun B.A./B.Sc. si awm tak a si. Academic in ei ka hawl ding ti tumtahnak nei cuang lem lo khalin Qualified luh ruangin master kan kai ciamco ih kan tumtah ngai ngai mi a si loh ruang lawng si loin kuan liam tam le thiamnak fumfe ngah ngai ngai loh thawn a man lo deuh threu. Compulsory education hi kan ram hrangah cun phun 10 ong hi si seh la, phun hra on hnu cun an thawt mi line-ah feh thei dingin vocational training lakter thei sehla cucun an lamzinah caan lolak ih cemter a mal dingin an line-ah an si ding vek tuantein si thei in miphun le ram hrang an tangkai thei zang zang sawn ding, tin ka ruat. Mai hna tuannak lamih feh hnu pi mah le mah cawmawk thei hnuah khal academic degree pakhat tal ngah kan duh ih thil thar theih tla ka duhsal a si len university cu kai sal mai sawn ding a si. Ramdang khal cuti vek hlir an si. Cucun university kai lai can cu thil khawruah thuk thei hnu a si ding ih university ihsi thil thar hmuhsuah (invention) ngai ngai leh fimnak ngai ngai puaksuah a si sawn ding tiin ka hmu. +1 +2 kai lo’n university kan kai thei ciih ih kum 16 ah university kan kai thei. International standard a si lo nasa. Ramdangih university lut thei fang kum 18 kan kim tha tih hrawngah degree kan ngah men ih, zianghman thei kupkap loin kan suak cu a si bik.\nKan ram dinhmun a tha so zik ih, kan tangka thleng tla a tlo thlang nasa. Cozah sector si threu tampi (contract ih a thupte ih private ih lak threu mi) kha private sector ah a feh law law ih, thilri man pawl a kelin reipi kan ring thlang ding. Cutikah kan tangkain mi rin a hlawh ding ih, kan tangka man a khung sin sin ding ih, cutikah mai kuanliamih ramdang tlawngkai tla kan hnai thlang nasa. Tu Can dollar 700 hrawng a si thlang ih, HongKong ih kum khat tlawngkai man ting 70 hrawn si theu kha ting 40 hrawngah a tla niam. Cuvekin Can dollar 400 hrawng a si tikah cun kan ram paisa ting 20 hrawngin ramdangah Asia ah ca kan zir supso leh mai ding ih, cutikah cun globalization in kan zirnak in khawih dan a lang deuh cee ding.\nSumhawlnak lamih in tham dan: Sum hawlin kan hmanhlap thlang nasa. A rethei tapoh Bawih Jesui dungthlun an si ih Vanram an kai ding ti threuin a rethei le mise ta poh Bawi Jesui dungthlun an si cuang lo ti kan vun hmusuak ih kan hmusuak leh lutuk ih a lianlian Bawi Jesui dungthlun a si ti zikzik ve tiangin kan tlan thlang ih thuphan per khal pawisa nawn hlah hai, minung hrang a tha lo mi thil ti khal hreh nawn hlah haiin kan mumin kan phek ciam co lala. Tubaiteih civilized ve mi hnam cun hlan khuapiih civilized a si mi hnam phun upa pawl Globalization ruangin dawt le awrawt hna kan thiam thlang ih vuk ti vun rualban ve kan tum, ih kan shock deuh cu a bang. Nan tampiin kan thatpi. Zuam cu zuam cing cing. Asinan Laimi hi ram 20 hrawngin sem darh kan si hnu le kan fale kan tute pawl ih nuam an ti hnu tlunkirsal a theih nawn lo tikah cun ziangtikah leilungtlunah ram kan nei ve thei ding ti tiang cu ruahnak a vavai nasa. Cui hleiah len tumtuk nak phun hnam nauhak tein kan vun neih cun mai cenpi cio cio khal sumsaw nei le nei lo deuh tanaw tukin kan zohaw la la. Class kan thenaw deuh thlang a bang. Hi teh Christiannakin a duhdan a si maw?\nKan fapa pawl lawng si lo’n kan fanu le pawl tiang mi in um dingin kan fial hlo thluh. Degree ngah ve si thiamnak nei ngai ngai si lo pawl kan tam sawn tikah B.A. fala B.Sc. tlangval pawl khal mi puan an sawp. Hna timicu ziang vek khal a tha thluh ko nan humaility a niam tuk theu. Ih value kan nei mal hlei cee a bang kan phunhnam hin. Len tum tukin kan fale khal cu cumi khamiah kan tul tuk sum inra kuataw tiin an mai hrang pawihai te te hmanih an hlawhsuahmi hmang man lo ko kan pawisam kan sim ring ring. Hnatuantu caw hmang maw kan neih? Human right cu kan mah tlain kan siatbal rero ko cu teh?\nHi ti lutuk lo deuhin tlan nung na, kan shock mal deuh pei maw?\nPathian thu ih in tham dan: Pathian thuah hin Globalization hin in tham mal hle mai. Theological Seminary pawlah cun globalization sullam lang rero koin subject tla an thlak ve rero nan a mipiah a tlakthat lo ruangah a muang tho tho. Mipi huap Pathian thu ngaidan-ah cun Globalization cun in tuam mal nasa. Thlarau mi sinak cu kohhran sungah lawng. Christian fellowship sungah lawng ti vek khi a si lai. Kawhhran hi Forhawknak hmun pi a si nan a tuansuahnak ding hmun kan cenpi minungah a si. Vanlam hawi boruakah si loin. Bawi Jesuh ih mission hi Vanlam Vertical ah si loin Horizontal ah a si. Vanram cu Vanih kan ngaih khi a sang piah a rak um a si hmanah mission theh hnu kan thihhnu ih kan umnak ding lawng a si. A tuannak ding sung khalih tuantheh ih umnak ding thu lawng lawng sim pawl cu ziangvek sungtel le hnatuantu na an si ke? Vanram le Hremhmun ruangih Pathian duh zawng tuahih Pathian duhlo zawng lakin inkilaw pawl hi an hram a va nghet khoh lo ve aw, ka ti threu. Vanram le hremhmun hi um lo khal sehla ka ti dingmi a kel ko, ti thei kan si a tul. John Wesley in Thaisunah Bawi Jesuh rung ding khal sehla tuisunih ka thilti ding mi hi thrawn tul a um cuang lo, a tivek kan si a tul. Kan fate le kan vuak an phan ruangih ti lo ding kan ti mi an ti loh hnakin kan vuah lo ding hman ih kan duh lo zawng a si ti an theih ruangih an ti loh khan an duhumsawn lo maw? Laksawng ngah ding ruangih zuam maw zuamsan khoh ke laksawng um lo khal sehla zuam a tul a si ti thei ih a zuam tui zuamnak ha khoh sawn ke? Pathian thu kan ti mihin leilungtlun huap thluh sehla a tha. Hi khawvel hi Pathian tuah a si. A sung ih mi pawl hmuah hmuah hi a ta kan si. Curuangah Kawhhran sum kil tik lawngih rinum ih sorkar leh khawtlang sum kawl tik hmuah ih hlepru thiam viau si cun a Pathian thu hmuh dan a thrawn a tul. Kohhran ih mi lawng kha Pathian ta an si lo, leilung tlunih um hmuah hmuah lawng hman si hrih lo, universe leh multiverse hmuah hmuah hi amai ta a si.\nSpiritual camping kan uar kan ti ih, a tha ko nain. Himi camping khawvel ihsin kan luat thei dah kem aw, tla ka ti threu. Tih zel tho khal a tha ih, cu lo deuh mino Career Guide Camping ti pawl tla ti uar ve nung na a tha. Human resource tha mi tampi kan hrin thei cun Pathian ih mission mihrang thil a tuahsak theitu tampi kan hring suak thei ding. Hruk ding neilo ih a umtu hnenah, “Kha Pathian hminin Hlumten vung um aw,” ziang hman a pe lotu si loin, “Kha hite hi hruk aw la, hite hin vung ei puar aw,” ti theitu Zumtu tampi kan hringsuak ding ih, cui’sin, “Hitivek thiamnak hi ka lo zirh ding ih si maw hi tangka te hin a taw vung thawkin tangka hawl tum ve aw le,” ti theitu kan tam thlang ding.\nE) Globalization cu ziangtin ciah maw kan hmasawn ding? Bawi Jesuh kha Leilung tlun sung lawng si lo Van ram leh Leilung tlun khal globalize tu a si ih, cu hmanah tangdawr ten a run tuahsuak. Curuangah Globalization hi a khawvel thil lam lam lo, amah te men cun. A Pathian thu lutuk lam sawn. Bawi Jesuh rori hman ih a liamcia kum 2000 hrawng ih a rak tuah zo mi a si. Tangka nei le nei lo, ca thiam le thiam lo, mi ngo leh ngo lo deuh ti pawlin a hnen ihsin covo an nei tum in an nei te hlei cuang lo. Bangrepin covo a pe ih a mahah zokhal an bangaw threh. Globalization from Below a hmang a si, kan ti thei. Curuangah a dungthluntu kan si cun globalization sanah kan hlo lo ding ih, kan hloh loh ih hleiah Globalization from Above kha Globalization From Below ih thlengih Pathian mission, minung cenkhawm pawl hrang thiltha tih kan thok thlang ding.\nNunphung huapkau, ruahnak zalen asinan lungput hnget neihin globalization ih minung a insiatsuah theinak zawn kian zelin le a thatnak le tangkai nak zel lawng lalutin Bawi Jesuh dung thlunin kan globalization zel ding lo sawm? Amah globalization hrim hirm hi cu cangkannak ho khaw, a se zawngin in tham le in khawih kan sian loh phawt cun, kan thatpi ving vo ding.


Property for lease: Pakuranga Is Calling! - True Commercial\nHome / Properties for Lease / Pakuranga Is Calling!\nPakuranga Is Calling!\nShop 428/10, Aylesbury Street, Pakuranga, Manukau City


Distance from Istanbul to Kocamustafapasa - Turkey.Places-in-the-world.com\nYou are here: World > Asia > Turkey > Extras -> Distance from Istanbul to Kocamustafapasa\nDistance from Istanbul to Kocamustafapasa\nThe distance from Istanbul to Kocamustafapasa is approximately 1.7 km / 1.1 mi (as the crow flies).\nThe following map shows the distance from Istanbul to Kocamustafapasa.\nCurrent distance: Istanbul -> Kocamustafapasa\nShow reverse: Kocamustafapasa -> Istanbul\nMap: Distance Istanbul to Kocamustafapasa\nMap with distance from Istanbul to Kocamustafapasa\nTime: Wed, 20 Jun 2018 - 7:02am\nDistance from Istanbul to Kocamustafapasa


A Nupi In A Kawk Ringring Ruangah A Ning Tuk Ih Palik Sakhan Ava Urkang, A Nupi Kiangih Um Aiin Thawnginn Sungih Um A Duh Sawn – Meifar\nAugust 31, 2021 admin Leitlun 0\nKawl pawlin innsang din ti cu innsang thawngtla an rak ti, asinan ṭhenkhat cun thawnginn ngaingai ih um a nuam sawn dingah an ruat sawn.\nIndia, Gujarat ih um pacang pakhat in a nupi phunciar tuk kiangih um a paih nawn lo ih thawngthlak a duh sawn ruangah palik sakhan ava urkang, a hmin cu Devo Chavda a si ih nitinten eicop hawl ih hnaṭuan ṭheu a si.\nAn inn kot ah palik sakhan aum. An innsang ah a nupi cu a phunciar thei tuk ruangah a ning tuk ih an inn kot ih um palik sakhan cu ava urkang, a urkang hnuah a kiangah a ding ringring ih palik pawl ih an ra kaih ding caan a hngak.\nKiangkap um mipi pawlin kangmei cu a nasa hlanah an mit man, palik pawlin an kai ih a lungthlitum vekin “Cozah thilri, bungrua siatsuah thubuai an orhter, thiamlo a co asilen kum 10 sung thawngthlak & hremnak a tuar thei.\nPalik bawi in “A nupi thawn an kawk aw ṭheu, innsang harsatnak le sumpai lam buainak ruangah a nupi thawn an kawkawk ṭheu ih a ning tuk ruangah palik sakhan a urkang thu a phuangaw” a ti. (Ref: Indiatimes)\nZuamawknak Danglam! It Rei Bik Zuamawknak


Bawipa Hnenah Kan Lungawi - Chinland Today Media\nBawipa Hnenah Kan Lungawi\nNovember 24, 2010 11:53 pm·0 comments\nBawipa cu na thinlung zate in rinsan aw. Nangmah ih ruahnak le theihnak kha rinsan aw hlah. – Thufim 3:5\n– Ezekiel 24-26\n– 1 Peter 2\nAnna Anderson cu a pasal in tuante’n a thihsan ih fanu pathum thawn harsazet in an rung um. Virginia ah tlawng saya tindan kai zomi asinain Philadelphia tlawng pawl ih ttuan ding ahcun tlaksammi a nei hrih ih hnattuan a ngah thei lo. Curuangah puan-sawp le puan-ttaih, dawr tumpi pakhat ih zial hnawttu a ttuan. African-American pawl cu thleidan le hnon an tong ttheu. A lamzin cu pit ttheh hmansehla, Bawipa cu thinlung zate in a rinsan ih a tuahmi kipah Amah a theitu pawl cu Pathian in lamzin a hmuh hngai ding ti a zum (Thufim 3:5-6). Pathian rinsan ding, A thu thlun ding le A hnenih lungawithu sim ding hi a fale pawl a zirh hngai ringring.\nA fanu upabik Marian cu leitlun huap hlasak thiam hminthang lakih tel baan tiang a si ve tikah Pathian hnenah lungawithu sim in thla a cam sak ringring. 1955 kum Carnegie Hall ih Marian ih hlasak puai le Metropolitan Opera ih hmaisabik a telnak a zoh hnu ah thuthangca ngantu pawl ih thusuhnak cu hiti’n a let hngai: “Bawipa hnenah kan lung a awi.” Himi hi a daan men ih a simmi a si lo. Thungai thlak in Pathian hnenih lungawi thusimnak in a simmi ttongkam a si.\nAnna cun a tlaksamnak parah riahsia ih um men loin a ttuan theimi a ttuannak parah Pathian hnen lungawinak langter in Pathian sunlawinak hrangah a hmang. Tuni ah kannih tla zumnak thawn Anna ih nun kan zohtthim thei. Pathian rinsan le thinlung takin, “Bawipa hnenah kan lung a awi (We thank the Lord)” kan ti thei ve a si. – David McCasland\nPathian ih in pekmi laksawng pawl kan ruah tikah,\nKan neihmi hmuahhmuah tlunah;\nLungkim thei lo le phunzai duhnak thinlung pawl hlo in,\nLungawithu sim duhnak thinlung in neihter. – Sper\nLungawinak cu Pathian mi sinak hminsinnak pakhat a si.\nJesuh hnenah Amen! ti aw\nAbraham vek Zumnak\nMi Damtertu Pa Ralttha


Catholic Siangbawi pakhat siizung sungih Siangbawi cannak a ngahhnu ni 23 reiah a thi April 26, 2021 | Radio Veritas Asia\nCatholic Siangbawi pakhat siizung sungih Siangbawi cannak a ngahhnu ni 23 reiah a thi April 26, 2021\nCatholic Siangbawi pakhat siizung sungih Siangbawi cannak a ngahhnu ni 23 reiah a thi\nFr.Livinius Esomchi Nnamani cu Pope Francis ih thupeknak in Thianghlim Tlawngkai nili niah siizung a umnak innkhan sungah Siangbawi cannak a rak ngah ih ni 23 a rei hnuah thi cancer in, kum 31 tiin a thi. Hi Siangbawi note ih ruakvuinak cu Rome khuapi sungih San Giovanni Leonardi Parish ah April 26 ni ah tuah a si. Siangbawi a can hnu ni 23 sung cu siizung ih a ihnak ihkhun par ah Missa raithawinak tuah in can a hmang.\nFr.Livinius ih thuhla thawn pehpar in Fr.Davide Cardonaro cun "Anih ih biaktheng cu a ihkhun a siih cutawk ihsin kan Bawipa Jesuh ih harsatnak pawl a tawm thei a si. Kan Bawipa ih raithawinak kha langhngan le tha khoh zet in a rak tuah thei mi hi Siangbawi zate hrangah nunzirh nak pakhat a si" tiin a sim. Fr.Livinius cu "the Angelicum" tiih theih pi bik mi St.Thomas Aquinas University tlawngpi ah ca a rak zir mi a si. Anih hi Nigeria ram ihsin tlawng a ra kai mi Siangbawi tlawngta pakhat khal a si.\nA natnak dinhmun a roh vivo ruangah, Pope Francis hnenah ca a ngan ih a Siangbawi cannak ni thawn sak ding a rak dil. Cule Pope Francis in March 31 niah a cakuat mi a let sal ih a thaisun Thianghlim Tlawngkai Nili ni ih Siangbawi cannak ngah theinak khuan a rak pek. Cutin, Apirl 1 niah Rome khuapi ih Medica Group Casilino siizungpi ah Bishop Daniele Libanori in Saingbawi cannak Ordination a rak pek. Fr.Livinius ih ruakvuinak cu Rome khuapi ih tuah a si hnuah, amaih suahnak Nigeria ramih phum dingah a rak cu phurh a si ding. Amah hngilh lonak ih Missa sumnak khal "the Angelicum" tlawngpi in May 3 niah a tuah sak ding. Himi thuthang cu CNA thuthang ihsin kan don mi a si.


Caamkhat sung Mina kil dinhmun in Falam Siizungpi ih ka hmuh ton mi | Falam Online Media\nJuly 25, 2021 August 2, 2021 Ni Hnem Sung\t0 Comments\nWard – B\nKa pu khal Covid 19 nat a ngah ve ih, inn lam ah ni tawkfang kilkhawiawk in a um. Damlam a pan thei lo, a Oxygen(SPO2) a tla niam deuh ruangah Falam siizungpi ah tuamhlawm ṭul dinhmun a si thlang. July 3, sunhnu lam in siizung ah kan fehpi ih Siibawi pawl in inzoh sak hnu, Ward-B ah an ret.\nFalam siizungpi hi, innthar an sak hnu, a hlan ih Ward – A,B,C, OT(Khuai-khan) pawl hi Covid mina zohkhennak ah an hmang thluh. Covid boruak thok lam ihsin an rak timtuahcia mi a si tikah mah le Ward cio ah zun/pawng tlannak khal a rak remcaang thluh. (OT hi, remcang lonak ruangah a hmaisa ah mina pakhat lawng ret theih a si nan, nehhnu ah mina pathum ret thei dingin an tuah saal)\nCuih mina kilkhawinak Ward pawl lakah Ward-B hi mina besia deuh le besia lo khal le Oxygen hawp ṭul deuh pawl retnak ah an hmang. Ziangruangah tile cutawk Ward- B ah Sayama pawl duty an kai. Cun, Oxygen pekawknak khal ah a remcaangbik ruangah a si.\nWard-B khaan sung ih a hmaisabik hmuhton mi\nKapu khal cu Ward-B ih ret ṭul dinhmun besia lam a si ruangah le Oxygen hawp ṭul a si ruangah Ward-B ah an retnak a siih, July 3-4 nihnih sung hi Kanu Ṭial (ka nu uu) in a mah lawng in a rak fingkhawi. Kanu Tial hi kum 60 luan zo a si, kapu hi mi pakhat lawng ih kilthei dinhmun a si lo ruangah July 5 ni ah siibawi pawl siannak thawn Kapu kilbawm dingin Ward-B sungah ka lut ve.\nWard-B ah minakhaan kaan-ṭhen 6 a um, Saklam ah khaan 3, thlanglam ah khaan 3. Khaankhat ah it-khun 4 an ret thluh. Ka hei lut tikah cuih khaan ṭhen 6 sungih it-khun pawl ahcun mina an khat ṭheh. It-khun lawngmi hi pahnih/thum hleilo a um lo ding. Kan nih kan khaan khal ah kapu thawn mina 4 an rak um ve. Pee 18 kiimvel kimlomi khaan sungah minakiltu thawn mipum 8 an rak um cia. Keimah ka hei bet ih mipum 9 kan um. Mina thawn, kan hnipuan fuun le kan puantom, kan ei-in ding pawl thawn, ruatnak men ahcun kan tlem lo ding a bang nan, kan rak tlem ko.\nKapu cu Oxygen a rak hawp rero. Kan khaan sung minaa dang pawl khal an rak hawp ṭheh. An it-khun kiangah Oxygen dur tum pipi thawn an rak si thluh. Ka hei thlir thluh tikah kan khaan lawng silo minaa kiltu siar lo an zaten Oxygen an rak hawp thluh. A damdeuh pawl in Hnar bun thawn, malte tamdeuh hawp ṭul pawl in Hmur le Hnar khuh mi thawn, a besia deuh pawl cun Hmur le Hnar hup mi ah a tang lamah Plastic bag a tel bet mi thawn (Reserver Bag antimi oxygen hawpnak), hrekkhat cu Hnar bun le Reserver Bag thawn kop in oxygen an pek awk. Hitivek ih Oxygen hawp vialvial thluh minaa hi ka san sungah ka hmu dah lo, a tuṭum hi veikhatnak a si. Zokhal an hmu dah ve ding ka zum lo.\nWard -B khaan sung ih a nikhatnak\nJuly thla thok ihsin mithi hi nikhat pakhat in an thi nawn lo ih ni kaan in an thi deuh, Falam ah Covid a tizia deuh thlang lam hnu a si. Ka lut ni a nikhatnak July 5 ah, mithi pakhat a rak um nan ka khelh man lo. Cuih sun cu thazaang um zet in ka mina ka kil thei ih Oxygen khal hlawp-tlo zetin ka bawh thei.\nZaan cu Oxygen bawh thawn, Kanu Tial a ih-hmu khop lo thawn a si ruangah kei cu it lo/ sing lo in ka um. Zinglam nazi 3 a lan ruahro cun it ka duh nan ka hneekawk. Hneekawk in khua vaang lawlaw ka tum, asinan thaisun le ka cawl thei cuang lo ding. Unau sungkhat pawl in in sawng thei lo ding ka tiih, meng lawlaw ka tum nawn loih zinglam nazi 4 luan hrawng tiang ka kil, cuhnu in zinglam khuavang nazi 6:30 tiang hrawng ka it sal. Covid minaa kil hi minaa dang kan kil ṭheu vek siloin, baang le it khop lo khal ah unau le sungkhat dang rak sawng a ngah lo ih veikhat lut le suak a ngah nawn lo, Suak ding a si khal le Swab check nak an nei ta ding ih nathrik nei cu suak sim hlah,a mah kha siizung to cih a si mai. Curuangah minaa kil hi thlengawk a um lo a si.\nZaankhatnak Nazi mal tuk lawng ka it ngah tikah a thaisun cu, ka tha a tlung thei lo, ka um a nuam thei lo. Sun ah mal te zau in it-that sehla ka duh tuk nan, it nak ding hmun a um lo. Plastic Tokham zaunak um mi pakhat kan khaan ah an taan ciami a um ih cutawk ah ka zau ih ka it tum, ka thin a thi thei lo. Malte rei lo ah Oxygen bawh a ṭul lala.\nKapu thawh le din ter a ṭul thawn, sun cu ka it thiam nawn lo. A ni hnih zaan khal zaankhatnak vek thotho in Oxygen bawh le minaa kil nak ah tuanten ka it ngah cuang lo. Zaan nazi 12 a luan, nazi 1/2 a kim cun It a hmu ruahro. Thaisun, tipsun, thiamsun khalah zo khal in ‘na baang’ tiah in rak sawng lo ding timi vun ruat ah Thin a pit sinsin, it-hmu khop lo thawn tha a nau cuahco.\nCutin zinglam nazi 4 kiangkap Oxygen bawh ṭheh in, oxygen thar ka hawp ter ih khua vang tiang ka it that sal. Cutivek in sun khal ah ka cawl thei nawn lo, zaan khal khopkham ka it thei lo, khuavaang tiang rori ka meng caan khal a um.\nCuruangah zing tuanten ka tho thei nawn lo, Sayamah pawl an ra ih sii an dawt khal ka tho thei nawn lo. Ka mang vekin ka thei. Sayamah pawl hin mina kil pawl in theithiam tuk ve ih, minaa sii an dawtnak hnaihnok ko in kan um leh kan tho lo khalah simawk, kawkawk tivek an nei lo. Anmah ten a rem dandan in an rak dawt mei.\nSiibawi le Sayamah pawl ih in zohkhen dan\nSayamah pawl hi zinglam nazi 7 hrawngah siidawt ding in in rak haal, cun nazi 10 kiangkap ah Siibawipi Dr. Tluang Cung Thang thawn in rak haal, cun zaanlam 7 kiangkap hrawng ah veikhat siidawt dingin in rak haal ringring. Cumicu pung-hman ih an tuahmi a si. A caan le Sibawipi le Sayama pawl PPE hnipuan hruk ṭulmi emergency an nei le an PPE phoih cih loin, minaa pawl in rak zoh cih bet. Cutiih in rak zohcih caan hicu pung-hman an tuah keel mi a si lo ruangah a nazi in sim a theih lo.\nA caan le cutin vei 2 lai tla in rak haal, a caan le khua thim hnu khalah in rak haal. Siibawipi Dr. Tluang Cung Thang cun minaa pawl hi siivai kan ṭulmi lawng siloin thinlung lam thazaang nasazet in a rak pek. Minaa ṭong thei mi an sile an mah rori a biak ih, ‘na tha nau hlah, na dam ding’ tiah, an liang ah a kut ret in a sim ringring. A hrekkhat a to theimi tla cu an kiang ah a topi, a kuah ih thazaang a pek ringring.\nSiibawipi hi Thantlang lammi a siih a Falam ṭong a hman tuk lo, a ṭong le Ṭaal le Thlanrawn ṭongvek deuh a pawt. A Falam ṭong thiamtawk in cu tha a pe ringring hai. Sayamah pawl khal hi an mah zoh caan lo, minaa laakhruak in an besia caan ah a sile Phone thawn kan ko ih, PPE hnipuan hruk in an ra.\nCovid minaa pawl hi laakhruak in an besia caan ah an ṭulmi cu Oxygen lawng a si. Sayamah pawl cu kan ko, an ra khal le ziangti khalin an bawm thei ve lo. Mina kiltu kan thin a nuam deuh, kan thla a tlung tilawng a si. Sayamah pawl cun an thaw thawt nuam deuh ding hrang siidawt le an zaang cum sak lo baak tuah ding a um lo. Sayamah pawl hi PPE hnipuan thawn lawng an rak lut ringring ih, PPE hnipuan hi Ks.40000 lai a si tikah, veikhat an hruk le hlon cih a si. Pamhmai a um ti`n kan ruat cio ruangah besiatuk an um lo cun minaa kil pawl khalin kan ko tuk ve lem lo.\nMinaa laakhruak in an naa caan ah minaa kil pakhat le pakhat sawmaw ton in kan va bawmaw ton. Oxygen nasa zetin kan pek ih an thaw-thawt a hung nuam sal. Besia hruak minaa in a hawp ding mi Oxygen a cem thlang cun cuih minaa kil cu thin a pit thluh si mei. Vai a vuan thluh, mihrek in an zaang beng an rak bawm. Oxygen a cem a sile minaa kil cun Oxygen cawi dingah khaankhat hnu khaankhat hawl a si. Mihrekkhat in a hlei an nei pang le cawih awk a si. Cutin khat le khat zo khal thlah thlam awk men loin minaa kil pawl khal kan ṭang khawm tlang. Cutivek ih kan buai vialvial caan, Laakhruak ih besia hi Ward -B khaan sung ah nikhat ah a malbik vei 2/3 cu a um ringring.\nCutin khat le khat kan bawmawton nak ah minaa kil pawl hi kan nelawk thluh, unau sungkhat rualpi vekin kan zohawk thluh.\nEi-in le Sii-vai kan hman dan\nCovid minaa pawl rawl in kuat le Ward -B ah an rak ret ih Sayamah te in in rak pek. Kan hmin an auh ih kan va laak. Kan sii ei mi a cem caan, Sii kan lei duh khal ah Sayamah pawl phone thawn kan biak ih an mah in Siizung dawr ah in va Baak sak. Siizung dawr ah mahten thil lei a theih lo ih, paisa rengreng khal keng an siang lo.\nZinglam thawhhlam khal hi Siizung ei-in dawr ah phone thawn cah men a si, an mah in sayamah te hnen an rak pek ih Sayamah te in in pek sin. Inn lam ih rawl khaih tu nei lo pawl khalin Siizung dawr ah an cah mei ṭheu.\nCutiih a baak in sii le ei-in kan laak mi pawl hi siizung kan suak zawn ah pek saal a si. Minaa hrang ih a ṭulmi sii le ṭukṭak thil, thi tahnak tivek, Spo2 tahnak tivek, Oxygen Flowmeter tivek, Para sii tivek, Thi-thlum sii tivek pawl, a ṭulmi ziangkim pawl hi Ward sung cabuai par ah an ret cia thluh ih mahten, mai ṭulṭul mi laak ih hman men a si.\nOxygen hi nazi 2/3 dan in veikhat in rak pek. Veikhat in pek le durpi 4 an rak keng. Khalai fang hi Kawl lam ihsin Oxygen an phur thei lo laifang a siih siizung Oxygen cet lawng kan ring. Mina zate lakah Oxygen dur thawn pekawk tengteng ṭul mi hi mipum 10 luan kan um. A dang cu Oxygen cet te thawn pek theih le liter malte lawng hawp khal ngah mi an si. Cutikah dur 4 lawng cun, kan khopkham lo.\nCuruangah cuhawk rori a siih, a caancaan ahcun a ṭultuk mi pawl hmaisa ah, nazi 2/3 hngak theih a si le neta ṭum ah tivek in kan tunawk ṭheu. Khopkham zet kan silo, daih fangfang kan si ruangah ziangtik kan Oxygen a cem ding? tuṭum ah teh kan ngah pei maw ti`n thin a phaang ringring.\nOxygen in peknak hi Ward-B dung lam in a si. Cuih sangkaa ihsin pi 10 tiang hrawng tianglawng suak a theih ih cutawk te ah Oxygen bawh in kan ding vialvial ṭheu. Tuṭum cu kei mah, nang cu hmaisa na laak zo, emergency tuk ruangah in kian hram uh, Sayamah te ka sim ter zo, kei Mangkuk le Tawipi (sun/zaan it loin Oxygen in thunsak, in pek tu)Phone in ka biak zo’ tiah kan tiaw celcel ringring. Culawng siloin cuih Sangkaa hram ahcun khat le khat thuhla ruahawknak le khat le khat hnemawknak kan hmangnak hmun khal a si cih.\nVeikhat sun cu minaa kil pawl thawn mai’ minaa kilmi dinhmun kan ruahawk lai ah minaa kil pakhat in ” A…. har…. tuk….., ka celh nawn lo. Leilung tlun ah a har bik a si ding” tiah a ti. Zokhal in kan el thei lo. Ward-B minaa kil hi a har tuk ngaingai. Kei khal cuih a ṭong ka ring ve. Tutiang ka hmuhton mi le ka ṭuan mi ah a har bik in ka thei ve. Zaan it thei lo, Oxygen bawh ṭul, Oxygen a cem pei maw ti`n thin a phaang ringring, cawl tihi a um thei lo, rawl ei kaa a thaw thei lo, thiṭha a tlung thei nawn lo, hih nat in kan mina a nehpang ding tiah kan ṭang ṭenṭo, minaa in le an tuar a har thluahthlo, thin le a pit. Thinlung taksak zaten tuar a si ruangah a…. har….. tuk…. ngai. Keikhal Leitlun ih a harbik ti hleilo baak sim ding ka thei ve lo.\nCulawng silo minaa kil pakhat thotho cun, kan pahnih lawng kan tonawk lai ah, “A thoknak ah cu ka pa damnak rak pek hram aw tiah Pathian hnen thla ka cam. A sinan ka tuar nawn lo, tucu Pathian kan pahnih in kan nunnak in laak lawlaw aw tiah thla ka cam zo” tiah i sim. Cutiih i simtu hi a mah lawngin a pa a kil. A mah lawng in a ti thei nawn lo ruangah mi pahnih in minaa kil ding ah a rak dil ve, a zaanlam ihsin mi pahnih in an kil ve. Cuih thucu Kanu Tial ka ruah tikah, a nih khal in “kei khal ra lo awla cutin thla ka cam ve ko ding” tiah in tive.\nKan Ward ih minaa kilve Dr. Thian Pum an rak ra zaan ah mina besia 2/3 hrawng an um ih, mithi pakhat kan nei. A mah cun “hi lawmlam siding ka rak ruat baan lo. A rak besia tuk ual. Minaa sim lo a kiltu hman tha a nau thluh thei ual” tiah i ruah. Minaa besia thawn pehpar in hmuhtonnak tamzet neitu Siibawi pakhat hrang hman ah a zum`nak hnakin a rak besia ih thanau tlak tiang a si ati ruahro.\nMinaa kil hrang hman ah a har tuk lawmlam, a minaa sinsin hrangah teh ziangtluk in a har sinsin pei. Ka ruat thiam lo….\nA… har ….. tuk… rori a si…..\nKa phurhrit a zaang\nCuticun tuar thei lo le a har na cing in nikhat hnu nikhat a liam, zarhkhat luan kan um zo. July 14 zaanlam cu Kapu a besia deuh ve. Dr. Cung Sin Thawng Luai le Sayama pawl ih in tuamhlawmnak thawngin a hung ṭha deuh sal. A biak tla kan biakawk thei, asinan a ṭha cih lo, laakhruak in a besia phahphah, kan mahten kan ti thei tawk in kan tuamhlawm. Zaan khua a tlai deuhdeuh thin a pit deuhdeuh, ka pu cu laakhruak in a besia cingcing thotho. Cutikah Dr. Thian Pum hnen ṭhaten ka sut ih a nih khalin sup loin ṭhaten i sim ve. “A ngah nawn lo, asinan a thaw-thawt nuam deuh in a feh nuam ding hrangah Oxygen cu pek rero ko aw” tiah i sim.\nDr. Thian Pum ih i sim hnu cun, ka thinlung thup (မသိစိတ်) ih ka rak ṭang rero mi le ka taksa baang ih ka ṭaang rero mi pawl cu ka thlah thluh lawlaw. Ka pu hi a dam tengteng ding ti hnak in, a dam thei lo khal le a thih hlan sung ti theitawk in ka kil ding ka ti. Cutiih ka thinlung ka ṭhencat hnu in cu ka phurhrit a zaang curco. Ziangruangah cutiih ka ṭhencatnak men in ka phurhrit a zaang ticu ka thei awk lo. Ek pah zet mi thawh ṭheh vek rorin ka zaangawk.\nWard-B khaan ih Vancungmi\nDr. Thian Pum hi a pu kil ve ding ah Ward-B ah a rak um ve mi a si. Ward -B hi cutivek ih vansangnak hmun a si ko nan, thinlung taksa vansangnak zaangkhai deuh ding hrang minaa in zohbawm tu dingah Pathian in sii lam thiammi Sayamah le Siibawi a rak thlak ṭheu. Kan mah lawng siloin kan hlan khal ah an rak um ih kan hnu khal ah cutivek ih sii lam thiam Saya/Sayamah pawl an rak um bet ringring.\nWard -B kan um lai ah hin Sayamah Thian Boih, Sayamah Lydia le Dr. Thian Pum an rak um. A ṭul caan ah kan ko ih el siang loin in tuamhlawm, Emergency siidawt ṭul caan ah an mah in in dawt, in tuamhlawm. An mah pawl an um cun kan tha a tlung, kan hna a ngam tuk. Kan mah lawng silo Duty kai tu Sayamah te hrang khal ah an ṭhahnempi tuk. An hnen ah kan lungawi tuk. An pathum hi Pathian in kan hrang ah a thlahmi Vancungmi an si. Mina an tuamhlawm dan le an tawzaang dan hi sim ka duh zet nan, ka caa a sau deuh ruangah hi zat lawng si sung seh.\nOT khaan ah kan ṭhawn\nWard-B ih kan um rero ahcun Kapu hi Oxygen khopkham kan pek thei lo ding tiih ka ruat ruangah, OT (Khuai-khan) ah ret dingin dilnak kan nei. Siibawipi khal in, ‘minaa besia a si ruangah kan ṭhawnnak ah a tuar thei lo pang le’ tiah Zawnruatnak in in ti nan, ṭhawn tengteng kan duh ruangah kan ṭhawn thotho. July 15 sun ah kan ṭhawn aw. Ni 11 sung kan umnak Ward -B cu kan taansan.\nMual in liamsan\nKapu cu OT (khuaikhaan) ah zaanhnih le sun thum kan tuamhlawm hnu July 17 sun ah mual in liam san. Milai kan sinak vekin kan sianglo tuk, ka riah a sia ve. A sinan, kan ti theitawk kan tuamhlawm, Pathian ih lairelnak a si tiah ka hnem awk.\nJuly 3 in July 17 (ni 15 sung) tiang siizung kan um sungah Covid minaa Ward- B le OT khaan ihsin in liamsan tuhi Kapu tel in mipum 15 an si.\nSiizung ihsin kan tlung\nMinaa kil kan si ruangah nat kan ngah le ngah lo check dingah Kanu Tial thawn Swab check nak kan nei. Siizung kan um a zarhkhatnak ah in check zo ih culai khal ah Negative a siih Kapu in taansan ni kan check saal khalah Negative thotho a si. Curuangah siizung ihsin kan suak cih thei ih Kapu ruak vui nak ah kan thlun cih thei ve. Volunteer pawl in Kapu ruak cu an rak phur. Kan nih khal ruakphur mawṭaw dung ihsin Motorcycle thawn kan thlun cih ve. Ward-B dung lam ihsin kan feh.\nWard-B dung ih Oxygen kan bawhnak ah cun Ward-B kan um lai ih kan rualpi mina kil pawl cu Oxygen an rak bawh. Ruakphur mawṭaw an hmai ihsin a lan ruahro an hmu, “zo si… zo si…” tiah an mang a bang cih ko ding. Cuih mawṭaw dung ihsin kan thlun tikah hmakhatten in hmu cih. Motorcycle thawn kan si ruangah thuhla sutawknak le biakawknak caan a um lo. Asinan an mithmai in thu in sut duh ti a lang. Zaangfahnak le tuarpinak mithmai cun in zoh. Keikhal an mithmai ih thusutnak cu, ka lu sut in ka sawn ve hai.\nṬong le biakawk ciamco ṭul lo…. kan theithiam awk….. Cutiih ka rualpi pawl thawn mithmai zohawk in kan biakawk lai ah, Ka thinlung sungten ka rualpi pawl cu ka seherh tuk hai. Ziangah tile Ward -B khaan sung ih harsatnak, thinbaangnak, leilung tlun ih harsabik le thih duh tiang ih harsatnak pawl cu an tuar hrih ding ti ka thei ruangah ka seherh tuk hai…..\nNehhnu, hih Ward ah thleng nawn hram lo dingah le hih Ward-B ah minaa kil ṭul nawn lo dingin siseh, ziangvek ih misual/ i hua tu/ ka hua mi/ ka raal pawl khal hih Ward-B ah um ṭul le minaa kil ṭul lo dingin Pathian in rak umpi hram seh tiah thinlung tak muril sung in thlacam phah thawn\nWard-B le Falam siizungpi cu ….\nJuly 17 ni Sunhnu nazi 2 ihsin….\nKapu ruak tlun cih in ….\nkan taan san ta….\n(Siizung ah minaa kil in ka um sung ka tonteh mi pawl Nunthuleng Tawi in ka run ngan sal a si – Semuel Lian)\n← Khuatlang mipi bawmtu Volunteer pawl ih phone 10 rori an fir sak\nFalam ah Covid 19 Mithi 1 Vuiliam saal →\nCDM ih telvetu ramsung Cozah hnaṭuan pawl hnen ih cakuat – Rev Sa Tin Lal\nCovid natnak in Falam mino 1 Mual Liam\nJune 16, 2021 Ni Hnem Sung 0\nFalam ah Covid 19 darh cak, Mi pakhat nunnak liam zo\nJune 2, 2021 June 2, 2021 Ni Hnem Sung 0


FALAM HI A TUMSUK LANTA DING MAW - Hre Mang\nFALAM HI A TUMSUK LANTA DING MAW\nFALAM HI A TUMSUK LANTA DING MAW?\n2013 ah, Kum 25 hnu ah Falam ka tlung tikah Falam ah mipum ziangzat an um ti ka sut hai ih 6,000 lenglo (dikciah maw ka fiah lo) an ti. Hakha hi 20,000 an um tiah in sim. Ramsung ramleng, mibur cangvaihnak pawl zoh tikah Chin mi thuanthu lakah Falam mibur pawl hi mibur thazang a derthawng vivo mi, a khawpi khal hi khaw inn hnen pawl thansoh rual ban lo in a taw tlai mi asi tiah ruattu an um ve. Cun Falam mipi, ramsung ramleng minung, upa, tlawngta, biaknak lam hruaitu, politicians, sumpai nei milian hrekkhat pawl ka kawm hai tikah Falam mipi pawl thinlung khawruah pawl khal hi tharthawh sal lo asile a tufang leitlun miphun thuanthu feh rero lai mi cu sim lo, Chin miphun thuanthu thawn khaikhawm khalah duhthu a sam lo zet. Mino pawl phuurmi, duhmi, lungrualnak bik pawl zoh khal asile duhtu a sam lo zet. Leitlun milai thuanthu, mibur thuanthu thawn pehpar mi thupi hlapi buaipi loin bulpak ei hawlnak fangah leitlun nun a hmang liamtu kan tam sinsin. Milai pumsa famkim cu lu, ke, kut, mit, hnar, tvp in a um theh vekin milai pitling pakhat cun bulpak, insang, khaw le ram, miphun, le leitlun par tiangah sersiamtu in a sersiam vekin tuanvo la in nunrah rahsuahtu si dingmi asi.\nThuanthu malte’n simsal asile Falam khua hi Chin ram khawlipi a rak si ih minung 5000 lenglo suakkhawm in Chin miphun thuanthu thlengnak hmun, lungrualnak hmun, Chin National Day tiah kawh dingmi thuanthu hramtohnak hmun a rak si. Asinan Chin ramkulh khawpi sinak, state level zung tumpipi pawl an thawn vivo ih dunglam kum 50 sung zoh asile thansohnak a mal zet. Ruahsan ding um lo tinak siloin Chin ramkulh sung khaikhawm tikah a hlan ih a dinhmun, Chin khawpi lakah khawpi bik sinak le zohso bik dinhmun a thlen sal nak ding cu lamhla zet ke a kar hrih a tul ti a fiang.\nMibur cangvaihnak zoh asile mibur thazang a mal zet ti a fiang. Biaknak, social, political party, pursum leilawnnak lam khal ah sisehla hlawm khawm zetin miphun pakhat dinhmun ah mibur thazang fingkhawi aw thei lo dinhmunah kan ding. Ramsung ka thlunlai ah Zawlte, Falam, Kalay Myo, Rangon, pawl ah siseh ramleng ah Khuala Lumpur, Australia, USA, Canada, ah Falam tonghmang umnak hmun pawl ah hruaitu upa, mino, kawhhran hruaitu pawl ka kom vivo tikah mibur thazang kan cak lo zet ti cu el theih asilo. Mipum mal le tam hnakin a um sun funkhawm zetin mibur tumtah, hmuisel nei in thazang funkhawm awknak a um lo zia a lang. Milai thuanthu cu milai in tuahcawp mi asi, miphun thuanthu cu mai miphun ciar in sermi asi, insang thuanthu cu insang in, bulpak thuanthu cu bulpak ciar in nitin nun in ngan mi asi. Ziangvek thuanthu Falam tong hmang miphun pawl in mibur thuanthu kan ngan timi cu thuanthu dungle hmai, kiang le kap, Chin/Burma, eitlhun huap thuanthu a thlir le khaikhawm thiamthu, mitvang cin cun an thei thiam ding.\nRuahnak lam ah mipi ruahnak fumkhawm lo, a tek darh tuk ih thlunmi nei lo, thluntu nei lo, mawlmang vak, bulpak, mibur kan tam tuk. Bulpak ei hawlnak, pumcawmnak ahcun Chin mi lak ah siseh leitlun miphun dang lakah Falam tong hmang pawl an niam ce nak ka hmu lo, Pathian thlawsuah hleice co in an sang sawn, duh an nung in, thiam hleice nei hlir an si mahmah. Mipi, le hruaitu lakah a sezawng ruahnak, thusia karhzaitertu lungput dik lo pawl rem tul mi a tam zet. Pathian thutak in biak inn lenglam ah, bulpak, insang, mibur, pawlkom, community le society nun tiang a huap lo, a ciahneh lo zia a lang. Falam tong hmang hruaitu pawl khawruahnak sungah leitlun thuanthu tuahthat ding, Chin miphun thuanthu tuahthat ding, Falam khawlipi, le miphun thuanthu tuah that ding tuanvo la in kekar dan hawl tlang hnak in tappi kom thu tuktak, bazar nuhmei thu tuktak pawl in hmun le caan a luah tamtuk. Biaknak lam in mission ruahnak kan neihmi pawl tla ruat that tulmi tampi a um. Zumlotu pawl lakah missionaries thlah cu kan zuam zet, zuam sinsin ding asi. Curualrual in a thleng aw rero mi milai santhuanthu santiluang kar lakah ziangvek in kanmah le kanmah, mibur miphun pawlkom cangvaihnak ah kan thleng awk a tul, tvp hrangah nasa ten sumpai, tikcu, ruahnak, thazang seng in kan hawl tlang a cu tuk zo. Miphun pakhat, Pathian pakhat betu dinhmun in mibur khuwltlawnnak lamzin tawpnak ziang asi, ziang tumtah kan nei, ziangvek tuanvo kan lak a tul, tvp sunmang ciahneh aw tu, thuanthu nung lamzin khihhmuhtu kan tla sam.\nFim zirnak lamah kan thansohnak tampi a um rualrual in mipi khaikhawmtu le mibur thuanthu tuahtha ding lamzin sialtu, social science department lam zirtu kan nei mal zet. Fimthiamnak a neitu pawl ramsung ramlengah Chin mi lakah pumpe in hnatuantu hmuh ding an mal tuk. Falam milesa pawl in kan mifim mithiam kan hman thiam lo ruangah asi thei, kan mifim mithiam pawlin ram le miphun an ngai pawimawh lo ruangah asi thei, a pahnih thu ruangah a tel veve in a lang. Biaknak lam hruaitu, politics, social, pursum leilawn ei hawlnak ah siseh leitlhun huap khawruahnak le cangvaihnak khaikhawm bantu mifim mithiam kan tlasam. Pathian in zovek khal a hmang thei, asinan ABC thiam lo cu Bible ngantu ah a hmang dah lo. Cuvek in mifim mithiam pawl a hmannak a dangih zirnak nei lo pawl a hmannak a dang ve. Kan Pathian cu mi aa pawl ih Pathian asilo, mi aa khal fimnak a pek ih a hmangtu Pathian asi. Politics, social, biaknak, pursum leilawn, mibur cangvaihnak ah siseh pawlkom cangvaihnak, cozah le cozah asilo mi pawlkom ah siseh mifim mithiam sersuak thei dingin mipi pawl in tuanvo kan nei ciar. Science, computer, physicians, tvp pumcawmnak nak lam ah sumpai ngah tamnak khal kan tul rualrual in social science lam ah zirsang tla kan tlasam nasa ti a fiang.\nKanmah lakah tha lam in zuam awk ding a tha. Asinan mifim mithiam kan neih mi pawl in an fimthiamnak hmang thei lo dingin kan doklah thilse lam tuah cu a awl tuk, zokhal ih thiam mi asi. Cuhnakin kanmah lak lawng si loin miphun dang hnen ihsin khal in kan tulmi fimnak thiamnak a neitu pawl kan hman thiam asile kan hlawk sinsin ding. Curualrual in kanmai miphun lakah fimthiamnak a neitu pawl kan cawisan ih an thu kan thlun, an sunmang pawl kan thawm thei lo asile rual dungah mibur thuanthu kan tanta hrih ding asi. Tuisan Falam minung pawl ih thleng tul zetmi pakhat cu hihi asi: Mai miphun sungah mifim mithiam kan neih mi an fimthiamnak mibur, mipi, pawlkom, miphun hrangah sunloih in hmang thiam asi. Zirnak, fimthiamnak nei lo pawlin zirnak fimthiamnak nei pawlih fimnak thiamnak hi ziangvek asi ti an thei lo timi tla a thei lo an um theu tikah fimthiamnak ziangsiar lo in kan um sual pang theu. Miphun tlaksiatnak asi.\nKan umnak pawlkom, mibur, community, society ah kan neihmi hruaitu pawl upat, tihzah, in an thu kan thlun ih Pathian tihzahnak in in pekmi hruaitu pawl thu kan ngai ih kan thlun, pek awk a tulnak ah kan pek awk khal a tul asi. Cutikah Pathian in in pekcia mi parah lungawi sopar ten Pathian mithmai zoh in ke kan kar in kan nun lawngah a tu hnakin a tha sinsin hruaitu, mibur pawlkom, thuanthu mawi sinsin tla in pek ding asi. Israel pawl thuanthu kan zoh asile an hruaitu an dodal ih Moses parah an phunzai tikah Pathian in hruai dang a tha deuh a pe maw? Pe lo. Rul tur nei a pek asi kha, cing ringring uhsi.\nMibur cangvaihnak in a huapmi a bi tuk lai. Biaknak, politics, social, pursum leilawnnak lam khalah “Falam” hmin sung lawng si loin Chin, Burma, le leitlun kilkip huap in Pathian in canpualtha in pekmi pur ban ve dingin kan mit kau deuh kan meng ih in hruai thei tu ding Pathian pek mi fimthiamnak a neitu pawl lamhmuhtu kan hawl thiam a thupi sinsin. Kan miphun thuanthu thawn a pehpar mi hrangah hnatuan theitu fimthiamnak, phurnak duhnak, hmuhnak a neitu Pathian in zovek milai in pek? Tiah kan hawl thiam a cu tuk zo. Kan kiangkap leitlun khawmual sungah ziangvek canpual tha Pathian in sangka in onsak timi hliakhlai in zovek milai in ziangvek fimnak a nei, ziangvek sunmang a nei timi kan hawl thiam kan thlun thiam asile Pathian in mualpho in in ret dah lo. Pawlkom fate, hrinhnam fate, khurbing sungah nunphung, le thuanthu sal sung ihsin Khrih ih luatnak nunpi in Khrih ah le miphun ah pumkhat asimi cu pawhtlang zetin duhdawtnak in thuanthu hmaitawn in tuan tlang san asi. Kan thuanthu, bulpak, insang, mibur, pawlkom, miphun thuanthu cu kanmah ih ngan dingah sersiamtu Pathian in tuanvo in pek mi asi. Kan thuanthu thazet ih Pathian lunghmui zawngin ngan thei dingin kan sungah a Thlarau in hna a tuan asi.\nZiang kan tuah a tul?\nPawlkomnak, biaknak, lungput (Social, Spiritual, Moral reform) thleng awknak in kan thawk thei.\nMilai thuanthu cu catbang lo in a thleng aw rero mi asi. Jesuh Khrih le a thutak cu a kumkhua in a hmun ding. A thleng aw rero mi thuanthu santiluang parah kan lei damsung kan hmang ih kan thleng awk ve lo asile dungah tanta kan si ding, hril ding kan nei.\nSocial reformation tuah tul mi kan nei. Milai mibur pawlkom awknak, mibur sunmang, tumtah, khui lam hawi in kan thuanthu a feh ih tuisun ah ziang kan tuah a tul, zo in ziangvek a tuah dingih ziangvek canpual tha kan nei timi pawl kan lakah Pathian in fimnak a pekmi hawl in thlun hna kan thiam ih kan zir lo asile Amos ih a sim vek kan si ve ding. Amons 5:12-13, …..Miṭha nan hrem, nawhthuh nan la ih farah zonzai pawl parah dingthluk lairelnak thawn thu nan rel lo. Curuangah cuih tikcu caan ahcun thuruat thiam mifim pawl cu daitein an rak um. Ziangahtile cuih caan cu caan sia a si.” Social scientist, Pathian mihman, milai pawlkom nak lam thuthiamsang firlawr kan tul, kan neihmi an um asile an thu kan ngai, kan thlun thei a thupi. Mahte ciar bulpak fimnak, lai khawte khawruahdan ringin leitlun khawmual ah ke kan kar vivo asile kan thi cuang lo men thei nan hawi dungah can rei zet ke kan kar rero hrih dingih kan thuanthu cu dungah a tlai nerni hrih ding ti sim theih cia asi.\nBiaknak lamah Falam tong hmang pawl hi biaknak duh zet kan si. 1970-80 hnu lam ah thangphawknak thar cangvaihnak thar tla a tla vivo ih biaknak lamah thansohnak a um lo tinak asilo. Tusin minung pawl cu “na piangthar lo” ti sehla hrei tlung ih mi ceh ngam tiatia kan si deuh theh a bang. Sihmanseh, thansohnak lamzin kau le hla sinsin feh ding (ti-thuk lam pan in) Pathian in in hruai duh mi asi. Biaknak lamah zirsang thiamsang tla kan tlaksam nasa. Hruaitu zirsang thiam sang kan tul tuk. Zirsanglo tla Pathian in ahmang ko, a hmandan a dang ve, Pathian in in hman tawk ihsin midang bawmtu, lamzin sial sak tu kan si cio ding a thupi. Mipi pawl thinlung sangka ong in hruaitu tha pawl dung kan thlun thei tikah Pathian in kan tulmi in pek ringring. Cun kawhhran hi Pathian ta asi, “kan kawhhran, nan kawhhran” ti aw ding kan silo. Local church, denomination fate khurbing lungput neih ding asi nawn lo, Khrih ah pumkhat kan si. Pawlkom cu a bur ih hnatuannak men fangfang asi, kawhhran timi ngaingai cu Khrih ih ta asi ih Khrih ah nunnak a neitu pawl pehzawm mibur sungtel zapi kawhnak tongkam asi. Biaknak lam in kan society kilkip ah nuntu khawruah lamzin ding le ngil ah a hruai thei ding tuanvo tumpi a nei. Tuisan kan zoh asile biaknak zumnak thuhrampi in milai nun kilkip a zirh in a ciahneh lo zia a lang. Biaknai thurin cu biak inn sungah tanta mi sinawn loin politics, social, bulpak, insang, pursum leilawn ei hawlnak, le cozah kumpi dinhmun, thu hrampi pawl tiangah kan biaknak thurin parah hngat aw kan leitlun nun kilkip lamhmuhtu ding sawn asi.\nMoral reform thu sim ahcun biaknak lam hruaitu, politicians le mifim mithiam tiah rinsan mi pawl tla nasa ten a deng hai ding ti sim theih cia asi. Tuisun Khrihfa pawl in an tuahmi pawl, nunpi mi, canpualtha zuam in an cangvaihnak pawl cu Khrihfa si lo, Pathian nung be lo pawl hman in an tuah duh lo mi a tam tuk. Kan pupa rirai bia pawl hman in ningzah thlak an ti dingmi tamtuk kan tuah ih cuvek tuah tu pawl cu kan cawimawi in poi kan sa nawn lo, leitlun in in ciahneh tuk, kan san thuanthu thleng dingin kan khawruah,lungput pawl kan tleng a cu tuk zo. “Leitlun thawn hnomhnoh aw hlah uh,” “leitlun thawn rualpi that cu Pathian ral asi” ti kan siar dah lo a bang. Lungput thleng ding tamtuk kan nei.\nAw, Pathian Thlarau cangvaihnak lawng in a cang thei mi asi.\nKa simmi pawl hi keimah bulpak khal in ka ausuahpi mi, le nunpi mi, kan zir awk rero mi, ka fehnak kipah ka tlang au pi mi, kan san minung pawl in a ra lai dingmi thangthar san, kan tesinfa hrangah thuanthu mawite tanta thei dingin (Jesuh a ra lohli lo asile) kan tuah tulmi, kan liang parah anung Pathian in tuanvo in pek mi asi tiah ka ruahmi, nunpi mi, le ausuahpi mi pawl asi.\nBulapk ciar in mah bulpak thuanthu, insang ciar in mai insang thuanthu, khaw le ram in mai khua le ram, miphun pakhat in mai miphun thuanthu, pawlkom in mai pawlkom ciar thuanthu cu Pathian duhdan in ngan cio ding tuanvo kan nei. Falam tong hmang pawlin Falam thuanthu an tuahthat tik lawngah Chin mi zapi thuanthu ah mah le peng le tlang ciar thuanthu cu a peng le tlang sung milesa pawl in tuanvo an lak ve dingih Chin, Burma, le leitlun pum thuanthu khal sersiamtu Pathian duhdan in ngan suah asi ve ding.


Thailand Ramah Tlaihmi DVB Thaawnglatu 3 Cu Ramthumnak An Phan Cang - TIMES OF CHIN NEWS\nThailand Ramah Tlaihmi DVB Thaawnglatu 3 Cu Ramthumnak An Phan Cang\nPosted By: thawngthawng June 8, 2021\nThailand Ih Kaihmi DVB Thuthanglatu Minung 5 Cu Ram Thumnak An Thleng\nThailand ah daan loin an lut tiah May 9 ah Chiangmai khawpi ih an kaihmi DVB thuthanglatu minung 5 cu him dam zetin ram thumnak an thleng zo tiah DVB in tlangthannak a nei. Kaih an siih ni 20 a rei hnuah an thubuai hrangih thawngthlak dingmi cu an hnuk dawk sal ih, nehhnu ah daan an thlun lo asile thla 7 thawngthlak le Bat 4000 ciar kuan dingin Thailand thuneitu pawlin thutluknak an tuahsak.\nThailand daan vek asile thuțhennak zung ih thutluknak a tuah hnu ni 3 ah mai ram ih tlunter sal an si țheu na’n, hi thuthanglatu minung 5 cu ram thumnak ih ram pakhat cun ramkhel humhimnak a pek. Annih pawl hi ram thumnak ih cohlan an sinak parah DVB in lungawi thu a sim thu, khuitawk ram ih an cohlang timi lawngte atu hrih ahcun DVB in a phuansuah hrih lo thu DVB cun a tarlang.\nThuthanglatu minung 5 cu an thlennak ram thumnak ihsin thuthang hnațuan an sunzom ding tiah an sim. DVB cu SAC in thuthang suahnak a phitsak hnu hmun himnak ihsin thuthang pawl an thlah rero thotho.\nAtu Myanmar ram sung thawnginn tinkim ihsin thuthanglatu minung 50 lenglo kaih an siih, DVB thuthanglatu minung 2 khal an tel. Cui DVB thuthanglatu minung 2 cu kan dung naite ah Yazatetgyi pukmah 505 hmangin kum 2 le kum 3 thawngtla dingin thutluknak an rak tuahsak. Credit: May Myo Moon